Covid-19: Perancis catat lebih 30,000 kes dalam tempoh 24 jam

Dalam tempoh 24 jam, Perancis melaporkan lebih 30,000 kes jangkitan baharu Covid-19, pada Selasa, lonjakan tertinggi yang pertama sejak 24 Ogos lalu.

Kadar jangkitan tertinggi ini dilaporkan selepas perlaksanaan peraturan baharu berkaitan perjarakan fizikal dilaksanakan dan ketika negara itu dalam proses meningkatkan program vaksinasi.

Lebih 30,454 kes baharu dilaporkan pada Selasa, menjadikan kumulatif kes di negara itu mencecah lebih 7.45 juta dan merupakan peningkatan perbandingan minggu ke minggu sebanyak 54 peratus.

Jangkitan baharu di Perancis ini disifatkan sebagai gelombang kelima sejak wabak Covid-19 mula menular di negara itu.

“Hari ini, kami akan mengumumkan 30,000 kes dalam tempoh 24 jam. Itu adalah peningkatan yang sangat besar dalam kadar jangkitan.. malangnya ia menunjukkan bahawa Perancis kini berada dalam gelombang kelima wabak itu,” kata Menteri Kesihatan Olivier Veran.

Minggu lalu, pengawal selia kesihatan Perancis mengumumkan pemberian suntikan dos penggalak akan diperluaskan kepada golongan yang berumur 40 tahun ke atas dan kerajaan turut mewajibkan peraturan pemakaian pelitup muka di semua sekolah.

Sementara itu, kemasukan pesakit di unit rawatan rapi (ICU) turut meningkat ke 1,455 orang pasa Selasa berbanding hanya 49 orang pada Isnin lalu.

Saham Eropah merosot ke paras terendah tiga minggu pada hari Selasa, mencatatkan sesi terburuk mereka dalam hampir dua bulan, apabila penularan semula kes Covid-19 menimbulkan kebimbangan terhadap sekatan yang lebih ketat. – Agensi


Pesawat pejuang F-35B Lightning II UK terhempas di Laut Mediterranean

Sebuah pesawat pejuang canggih F-35B Lightning II United Kingdom (UK) yang beroperasi di atas kapal pengangkut HMS Queen Elizabeth (R08) terhempas di Laut Mediterranean, semalam, lapor Kementerian Pertahanan (MoD) UK.

Bagaimanapun, juruterbang pesawat berkenaan terselamat apabila sempat menggunakan kerusi lenting dalam nahas yang berlaku ketika penerbangan rutin harian Laut Mediterranean, kata MoD dalam kenyataan.

“Juruterbang telah selamat dikembalikan ke kapal dan siasatan telah dimulakan, jadi adalah tidak wajar untuk mengulas lanjut pada masa ini,” kata MoD.

Nahas berlaku kira-kira jam 10 pagi waktu London dan tidak ada kapal atau pesawat lain yang terlibat. Sehingga hari ini semua pesawat F-35 UK masih terbang dan tidak dikenakan sekatan, kata jurucakap MoD.

HMS Queen Elizabeth digerakkan dengan sayap udara campuran yang merangkumi Skuadron Pesawat Pejuang Marin 211 ‘Wake Island Avengers’ Amerika Syarikat (AS) dan Skuadron 617 Tentera Udara Diraja Britain (RAF) ‘The Dambusters’.

Jet pejuang canggih berharga kitra-kira AS$115 juta itu digunakan oleh RAF dan Tentera Laut Diraja Britain.

Armada kapal pengangkut itu berada di sekitar Laut Mediterranean setelah bertolak dari UK pada 22 Mei lalu turut mempunyai lapan RAF F35B dan 10 pesawat F-35B Marin

Sehingga kini, UK memiliki 21 F-35B yang ditempatkan di atas dua kapal pengangkut tentera UK.

Kelajuan tertingginya mencapai 1.6 Mach atau 1,200 batu sejam – iaitu 1.6 kali ganda kelajuan bunyi – dan tujahan maksimumnya melebihi 40,000 paun.

Nahas itu adalah yang ketiga membabitkan pesawat F-35B. Tahun laly, pesawat F-35B Marin AS terbabit dalam nahas dengan pesawat KC-130 ketika mengisi minyak di ruang udara California.

Pada 2018, kerosakan talian bahan bakar menyebabkan nahas F-35B berhampiran Pangkalan Udara Maron di Beaufort, AS. Nahas itu menyebabkan semua penggunaan varian F-35 digantung sementara. – Agensi


Penulis ‘The Satanic Verses’ ditikam

Salman Rushdie, novelis kelahiran India yang diarah dibunuh oleh Iran pada 1989 kerana tulisannya, diserang di atas pentas pada satu acara di New York dan mengalami kesan tikaman di leher, menurut Polis New York dan saksi.

Seorang lelaki bergegas ke pentas di Institusi Chautauqua di barat New York dan menyerang Rushdie ketika dia diperkenalkan untuk memberi ceramah mengenai kebebasan artistik, kata seorang saksi.

“Salman berkemungkinan akan kehilangan sebelah mata. Saraf lengannya terputus dan hatinya ditikam dan rosak,” kata ejennya, Andrew Wylie.

Trooper New York yang hadir pada acara itu telah menahan penyerang berkenaan, kata polis.

Rushdie dibawa dengan helikopter ke hospital tetapi keadaannya belum diketahui, kata polis tanpa memberikan motif serangan itu.

Rushdie jatuh ke lantai apabila lelaki itu menyerangnya, dan kemudian dikelilingi oleh sekumpulan kecil orang yang mengangkatnya, sebelum penyerang itu ditahan, menurut saksi yang menghadiri acara itu.

“Kami sedang berhadapan dengan situasi kecemasan,” kata jurucakap Institusi Chautauqua ketika dihubungi Reuters.

Novelis, yang dilahirkan dalam keluarga India Muslim, berdepan ancaman bunuh setelah novel keempatnya, “The Satanic Verses,” diteribtkan, yang menurut umat Islam mengandungi petikan menghina.

Novel itu telah diharamkan di banyak negara populasi Islam yang besar ketika penerbitannya pada 1988.

Setahun kemudian, Ayatollah Ruhollah Khomeini, pemimpin tertinggi Iran ketika itu, mengeluarkan fatwa, menyeru umat Islam membunuh novelis itu kerana menghina Islam.

Rushdie bersembunyi selama bertahun-tahun. Kerajaan Iran berkata pada 1998 ia tidak lagi menyokong fatwa itu, dan Rushdie telah hidup secara terbuka sejak beberapa tahun kebelakangan ini.

Organisasi Iran, bagaimanapun, telah mengumpulkan hadiah bernilai berjuta-juta dolar untuk pembunuhan Rushdie.

Rushdie berada di Institusi Chautauqua untuk mengambil bahagian dalam perbincangan berkenaan Amerika Syarikat (AS) bertindak sebagai pemberi suaka kepada penulis serta artis dalam buangan dan “sebagai rumah untuk kebebasan ekspresi kreatif,” menurut laman web institusi itu.

Dia menjadi warganegara AS pada 2016 dan tinggal di New York. Beliau telah mengkritik penindasan di negara asalnya India, termasuk di bawah kerajaan Hindu-nasionalis Perdana Menteri Narendra Modi.

Agensi Wylie, yang mewakili Rushdie, tidak menjawab permintaan untuk komen.

PEN America, sebuah kumpulan advokasi untuk kebebasan bersuara di mana Rushdie adalah bekas presiden, berkata mereka “terkejut dan seram” mengenai apa yang dipanggil serangan yang tidak pernah berlaku sebelum ini ke atas seorang penulis di AS.

“Salman Rushdie telah menjadi sasaran kerana kata-katanya selama beberapa dekad tetapi dia tidak pernah goyah,” kata Suzanne Nossel, Ketua Eksekutif PEN, dalam kenyataan itu.

Pada awal pagi, Rushdie telah menghantar e-mel kepadanya untuk membantu menempatkan semula penulis Ukraine yang mencari perlindungan, kata Nossel.

Senator AS Chuck Schumer dari New York menyebut tindakan itu sebagai “serangan terhadap kebebasan bersuara dan berfikir.”


Dua lelaki naik kereta waja diburu polis simbah cat di kelab komedi

Crack House Comedy Club, Taman Tun Dr Ismail, di sini yang menjadi lokasi seorang wanita menanggalkan baju kurung dan tudung ketika membuat persembahan komediri, disimbah cat oleh dua lelaki pagi tadi.

Ketua Polis Daerah Brickfields, ACP Amihizam Abdul Shukor berkata sebahagian cat yang dibaling oleh lelaki berkenaan turut terkena pintu utama sebuah bank tempatan berhampiran, lapor Bernama.

Katanya laporan polis telah dibuat oleh pekerja bank berkenaan pada 10 pagi dan pemilik restoran terbabit pada pukul 4 petang tadi.

Amihizam berkata pemilik restoran, lelaki berusia 39 tahun memberitahu restoran miliknya telah disimbah cat berwarna merah pada papan tanda restoran manakala lantai pintu utama menuju ke tangga disimbah cat warna hitam.

“Polis telah membuat semakan terhadap rakaman kamera litar tertutup (CCTV) di bank dan restoran berkenaan dan mendapati kejadian berlaku antara pukul 4.15 pagi hingga 5.09 pagi tadi.

Semakan turut mendapati dua lelaki menaiki sebuah kereta jenis Proton Waja telah membaling dua plastik berisi cat merah dan hitam ke arah papan tanda restoran berkenaan namun, sebahagian dari cat hitam yang dibaling ke restoran telah terkena pada pintu utama bank dan rakaman CCTV akan dihantar ke Jabatan Forensik PDRM untuk mendapatkan analisis pakar,” katanya dalam satu kenyataan di sini hari ini.

Amihizam berkata kes disiasat di bawah Seksyen 427 Kanun Keseksaan (iaitu melakukan khianat).


Dapat 12 kerusi di Selangor, Noh kata UMNO ‘melukut tepi gantang’

UMNO sudah tidak relevan dan hanya melukut tepi gantang, kata Tan Sri Noh Omar.

Bekas pengerusi UMNO Selangor itu menyifatkan bekas partinya itu terpaksa tunduk kepada parti dalam Pakatan Harapan (PH) dan menerima 12 kerusi Dewan Undangan Negeri (DUN) sahaja untuk bertanding pada Pilihan Raya Negeri (PRN) Selangor.

“Tapi sedih sekali, hari ini UMNO melukut tepi gantang, hanya dapat tanding 12 kerusi.

“UMNO bukan lagi payung tempat orang Melayu berteduh, dah dibocorkan (oleh) Presiden UMNO (Datuk Seri Ahmad Zahid Hamidi,” katanya semasa majlis pelancaran jentera pilihan raya Perikatan Nasional (PN) di Sungai Burong dan Permatang malam tadi.

Untuk rekod, UMNO diperuntukkan dengan 12 kerusi untuk bertanding pada PRN Selangor manakala PH mendapat 44 kerusi.

Dewan Undangan Negeri Selangor mempunyai sejumlah 56 kerusi.

Bekas Ahli Parlimen Tanjong Karang itu turut menegur UMNO kerana menyerahkan kerusi DUN Hulu Bernam Selangor kepada PH.

Menurut Noh, Hulu Bernam adalah kubu kuat UMNO dan parti itu tidak pernah tewas di situ dan menyalahkan Zahid sebagai punca atas keputusan itu.

“Kalau UMNO ni kapal, nakhoda sendiri yg nak karamkan kapal. Bawa UMNO tumpang kapal PH. PH la karamkan kapal UMNO.

“Dalam Hulu Selangor, tak pernah kita kalahlah di (DUN) Hulu Bernam. Tiba-tiba dia boleh bagi kepada PH.

“Eh, mana maruah UMNO. Satu kerusi di Dusun Tua kerusi DAP bagi pada UMNO, tengok Setiausaha Agung DAP Anthony Loke segera mengadu.

“Kenapa UMNO berdiam?” katanya lagi.


Pengganggur samun bersenjata dilanjut hukuman penjara 12 tahun, sebatan

Seorang penganggur yang bakal dibebaskan daripada tahanan minggu depan terpaksa berada di penjara lebih lama selepas Mahkamah Rayuan melanjutkan hukuman penjara lelaki itu dari tiga tahun kepada 12 tahun atas empat pertuduhan melakukan samun bersenjata di kedai serbaneka.

Panel tiga Hakim Mahkamah Rayuan terdiri daripada Datuk Abdul Karim Abdul Jalil, Datuk Wira Ahmad Nasfy Yasin dan Datuk Mohd Nazlan Mohd Ghazali juga memerintahkan Mohammud Rezwan Zuhaimi, 26, menerima empat kali sebatan, lapor Bernama.

Abdul Karim yang mempengerusikan panel itu mengarahkan Mohammud Rezwan menjalani hukuman penjara dari 17 Nov 2019, iaitu tarikh dia ditahan.

Semasa menyampaikan keputusan itu, Abdul Karim berkata kesalahan yang dilakukan Mohammud Rezwan adalah berat dan jenayah sedemikian sudah berleluasa.

Beliau berkata Mahkamah Sesyen dan Mahkamah Tinggi terkilaf apabila mengenakan hukuman yang lebih ringan sedangkan kesalahan Mohammud Rezwan dilakukan di lokasi dan tarikh berbeza selain melibatkan mangsa berlainan.

Abdul Karim berkata mahkamah juga menggunakan budi bicara dalam mengenakan satu sebatan bagi setiap pertuduhan ke atas Mohammud Rezwan.

Panel hakim itu juga membenarkan rayuan pendakwaan supaya hukuman tiga tahun penjara yang dijatuhkan ke atas Mohammud Rezwan berjalan secara berturut-turut bukannya serentak.

Pada 26 Nov 2019, Mohammud Rezwan mengaku bersalah di Mahkamah Seysen Seremban ke atas empat pertuduhan merompak menggunakan parang di empat kedai serbaneka Seven-Eleven di Seremban, Negeri Sembilan pada 1 Nov 2019, 9 Nov 2019, 13 Nov 2019 dan 14 Nov 2019.

Dalam pertuduhan pertama dia didakwa merompak Nureirana Muhamad Taufed di sebuah kedai serbaneka 24 jam di Jalan Tuanku Antah Rahang dan melarikan wang tunai RM110 dan rokok bernilai RM336.26 dan dalam pertuduhan kedua dia didakwa merompak Mohamad Naqi Fitri Sahudin di sebuah lagi kedai serbaneka di Jalan Tun Dr Ismail dan melarikan wang tunai RM160, biskut dan rokok bernilai RM216.10.

Dalam pertuduhan ketiga, Mohammud Rezwan didakwa merompak Khairunnisa Azman di kedai serbaneka sama di Jalan Tuanku Antah dan melarikan wang tunai RM150 dan pada pertuduhan keempat, dia didakwa merompak Ahmed Md Foysal di sebuah kedai serbaneka di Jalan Tuanku Munawir dan melarikan wang tunai RM186.45 dan barangan makanan.

Pada 26 Nov 2019, Mohammud Rezwan mengaku bersalah di Mahkamah Sesyen ke atas empat pertuduhan dan dijatuhkan hukuman setahun penjara bagi setiap pertuduhan dan diperintahkan berjalan serentak yang bermakna dia perlu menjalani hukuman penjara selama setahun sahaja.

Pada 5 Mei tahun lepas berikutan rayuan daripada pihak pendakwaan, Mahkamah Tinggi menambah hukuman penjaranya kepada tiga tahun bagi setiap pertuduhan dan berjalan serentak.

Terdahulu, Timbalan Pendawa Raya Zaki Asyraf Zubir memohon supaya hukuman penjara tiga tahun berjalan secara berturut-turut kerana kesalahan yang dilakukan melibatkan mangsa dan lokasi berbeza serta pada tarikh berlainan.

Bagaimanapun, Peguam Joseph Mathews yang dilantik Yayasan Bantuan Guaman Kebangsaan untuk mewakili Mohammud Rezwan berkata anak guamnya hampir selesai menjalani hukuman penjara dan akan dibebaskan daripada tahanan minggu hadapan dan memohon mahkamah supaya tidak meminda keputusan mahkamah yang lebih rendah.


Penjamin Najib rakam prosiding mahkamah kena marah dengan hakim

Seorang penjamin kepada Datuk Seri Najib Razak diberi amaran selepas merakam video dalam sesi prosiding mahkamah dan diarahkan memadamkannya serta-merta kerana ia melanggar peraturan.

Penjamin bekas Perdana Menteri itu, Faizal Shamsuddin didapati sedang merakam video selepas Hakim Datuk Abdul Karim Abdul Jalil memberi amaran tegas berhubung ketakhadiran Najib dalam prosiding yang sepatutnya berlangsung hari ini.

Hakim Abdul Karim yang bersidang bersama Hakim Datuk Has Zanah Mehat dan Datuk Vazeer Alam Mydin Meera juga bertanya mengenai seorang lagi penjamin Najib.

“Mana penjamin lagi seorang? Dalam perjalanan? Mahkamah mula pukul 9 pagi, datang ikut suka hati?,” katanya.

Faizal turut diberi amaran kerana membuat rakaman ketika prosiding.

“Awak rakam ke? Ini mahkamah mana boleh buat rakaman, padamkan! Awak hantar pada siapa?,” kata Hakim Has Zanah.

Selepas itu kelihatan jurubahasa mahkamah dan beberapa anggota polis menghampiri penjamin berkenaan dan memeriksa telefon bimbitnya.

Abdul Karim juga menyoal Faizal mengenai kegagalan Najib untuk hadir pada prosiding hari ini.

Hakim Abdul Karim: Mana Najb? Kamu tahu kenapa Najib tak datang ke mahkamah, tangggungjawab sebagai penjamin adalah berat. Kamu kena menentukan kehadiran dia. Adakah kamu mengambil tahu kenapa Najib tidak hadir?

Sebagai penjamin kamu kena mengambil tahu, kami boleh membatalkan jaminan jika kami tidak berpuas hati dan waran tangkap boleh dikeluarkan untuk menangkap Najib. Mana Najib?

Faizal : Datuk Seri ada di Pavillion.

Hakim Abdul Karim: Pavillion? Pavillion itu rumah dia? Awak telefon dia tanya ke atau awak tembak sahaja? Jangan main tembak, main agak sahaja, ini mahkamah bukan kedai kopi.

Pada pagi ini mahkamah sepatutnya mendengar permohonan Najib untuk memasukkan bukti baharu dalam rayuan sabitan kes SRC International Sdn Bhd.

Mahkamah kemudiannya menangguhkan pada 12.30 tengah hari tadi untuk mendengar permohonan itu secara dalam talian.


Tiada lagi imbas MySejahtera, kerajaan pantau keadaan selepas sempadan dibuka

Sebarang keputusan melibatkan kewajipan mengimbas kod QR menggunakan aplikasi MySejahtera akan diteliti selepas kerajaan memantau keadaan sebaik pembukaan sempadan bermula 1 April ini.

Jelas Menteri Kesihatan Khairy Jamaluddin Abu Bakar, penelitian perlu dijalankan bagi melihat sekiranya berlaku perubahan pada pola mobiliti dan jangkitan Covid-19 negara selepas kelonggaran berkuatkuasa mulai Jumaat ini.

“Kita nak tengok dengan pembukaan sempadan dan kelonggaran yang kita beri bermula 1 April jika ada perubahan dalam pola mobiliti dan pola jangkitan untuk tempoh beberapa minggu.

“Saya nak tunggu sebentar (selepas) buka sempadan ini dengan adanya kelonggaran dan (aktiviti) berbuka puasa dan sebagainya.

“Saya nak tengok kalau ada apa-apa perubahan dari segi mobiliti dan jangkitan mana jangkitan itu berlaku,” katanya dipetik laporan media.

Sekiranya keadaan sudah kembali dilihat terkawal dan tiada risiko penularan yang tinggi, kerajaan akan mengumumkan kewajipan mengimbas MySejahtera akan dihentikan.

Sebelum ini, kerajaan juga sudah memansuhkan prosedur operasi standard (SOP) berkaitan pemeriksaan suhu badan dan buku rekod daftar masuk bermula 11 Februari lalu.

Menteri Kanan Pertahanan, Datuk Seri Hishammuddin Hussein dilaporkan berkata, pemilik premis tidak lagi diwajibkan menyediakan alat pengimbas suhu dan buku rekod di pintu masuk premis selepas pemansuhan itu.

Bagaimanapun, daftar masuk premis menggunakan aplikasi MySejahtera masih diwajibkan.

Penggunaan aplikasi MySejahtera untuk merekodkan kehadiran individu di lokasi atau premis tertentu diwajibkan bagi penduduk di kawasan capaian internet luas sejak Februari tahun lalu berikutan sikap orang ramai tidak mencatat nama dan nombor telefon yang betul apabila melakukannya secara manual.

Sementara itu, Khairy berkata, Kementerian Kesihatan (KKM) dijangka memuktamadkan rundingan dengan syarikat swasta berhubung isu pemilikan aplikasi MySejahtera dalam tempoh kurang sebulan.

Ketika ini, katanya, ia masih dalam proses rundingan dengan syarikat swasta yang mengendalikan platform perisian aplikasi itu.


Laporan LHDN serbu rumah, Hamzah akan ambil tindakan

Setiausaha Agung Perikatan Nasional (PN), Datuk Seri Hamzah Zainudin menegaskan akan mengambil tindakan undang-undang terhadap pihak yang bertanggungjawab berhubung dakwaan laporan kediamannya ‘diserbu‘ Lembaga Hasil Dalam Negeri (LHDN).

Hamzah yang juga Ketua Pembangkang dan bekas Menteri Dalam Negeri itu enggan melayan dakwaan tersebut.

“Serbu itu bagaimana maksudnya…siapa yang gunakan perkataan serbu, saya nak maklumkan sudah banyak serangan fitnah yang dilakukan terhadap saya.

“Saya tidak mahu menjawab kepada semua perkara-perkara fitnah (atau) berita-berita yang telah pun disebarkan luas dalam negara kita.

“Yang pastinya, saya akan ambil tindakan bila sampai masanya, insya-Allah, saya sudah minta pegawai saya untuk melihat semua sama ada berita yang rasmi, yang tidak rasmi (atau) sosial media, saya hanya kumpulkan hari ini,” katanya, lapor BH.

Beliau berkata demikian ketika ditemui pemberita selepas Pelancaran Jentera Pilihan Raya PN Marang di pekarangan Pasar Binjai Rendah di Marang, malam tadi.

Hamzah berkata beliau akan membuktikan segala serangan terhadapnya dan pimpinan PN yang lain adalah fitnah untuk memburukkan nama mereka.

“Kita tengok sehinggalah sampai masa, saya akan gunakan, insya-Allah, dalam pilihan raya negeri nanti saya buktikan bahawa apa yang berlaku ini adalah fitnah.

“Ia hanya semata-mata nak memburukkan nama pemimpin-pemimpin PN bukan hanya Pengerusi PN, Tan Sri Muhyuddin Yassin; Presiden PAS, Tan Sri Abdul Hadi Awang dan ramai lagi pemimpin-pemimpin lain daripada PN yang telah difitnah,” katanya.

Media semalam melaporkan rumah Ahli Parlimen Larut itu diserbu dan digeledah oleh pegawai LHDN di mana beberapa dokumen dirampas.

Bulan lalu, Hamzah mengesahkan beliau dipanggil Suruhanjaya Pencegahan Rasuah Malaysia (SPRM) bagi memberi keterangan berhubung satu kes pendakwaan di Mahkamah Sesyen Kuala Lumpur.

Beliau menyatakan, keterangan berkenaan dilakukan susulan pertuduhan ke atas ahli perniagaan, Sim Choo Thiam di mahkamah.

Hamzah mendakwa, kes pertuduhan di mahkamah membabitkan ahli perniagaan itu yang turut mengheret namanya jelas bertujuan untuk merosakkan nama baiknya, Bersatu dan PN.


MB Perak umum bubar DUN, dapat perkenan Sultan

Menteri Besar Perak, Datuk Seri Saarani Mohamad hari ini mengumumkan pembubaran Dewan Undangan Negeri (DUN) secara serta-merta.

Saarani menamatkan teka-teki berhubung pembubaran DUN Perak apabila mengesahkan Sultan Perak, Sultan Nazrin Muizzuddin Shah memberi perkenan untuk membubarkan dewan bagi memberi laluan pilihan raya negeri diadakan bersama dengan pusat.

Saarani berkata pembubaran DUN itu dibuat selaras dengan Fasal 2, Perkara 36 Bahagian Pertama Undang-undang Tubuh Negeri Perak.

“Pembubaran bagi membolehkan Pilihan Raya Negeri dilaksanakan serentak dengan Pilihan Raya Umum di peringkat Persekutuan,” katanya dipetik laporan BH .

Rabu lalu, Saarani dilapor berkata, Sultan Nazrin belum memberi perkenan untuk pembubaran DUN Perak ketika sesi sembah menghadap di Istana Kinta, Ipoh, selain menambah bahawa pengumuman keputusan permohonan itu akan dilakukan selepas baginda membuat pertimbangan sewajarnya.

Jumaat lalu, media melaporkan Pahang dan Perlis masing-masing membubarkan DUN ke-14 berkuatkuasa hari itu juga bagi membolehkan pilihan raya negeri diadakan serentak dengan Pilihan Raya Umum Ke-15 (PRU-15).

Setakat ini, hanya DUN di bawah pentadbiran Barisan Nasional (BN) iaitu Perak, Pahang, dan Perlis dilaporkan akan dibubarkan untuk mengadakan pilihan raya bersekali dengan pemilihan di peringkat Parlimen.

Ia kecuali bagi DUN Melaka, Johor, Sabah dan Sarawak yang baharu melalui pilihan raya negeri di mana DUN tidak akan dibubarkan kerana belum mencapai tempoh matang.


AstraZeneca keluaran Thailand diiktiraf WHO

Vaksin Covid-19 jenis AstraZeneca keluaran Thailand sudah diluluskan dan berkuat kuasa serta-merta di bawah peraturan Senarai Kegunaan Kecemasan (EUL) Pertubuhan Kesihatan Sedunia (WHO).

Syarikat biofarmasetikal AstraZeneca dalam satu kenyataan hari ini memaklumkan pihak WHO sudah mengiktiraf EUL kepada vaksin keluarannya, yang membolehkan vaksin itu dapat digunapakai di peringkat global sejak pandemik ini bermula menular pada Februari lalu.

Menurutnya, pengiktirafan EUL itu sudah diperluaskan ke serata dunia termasuk kepada dos vaksin yang dikeluarkan oleh rakan pengeluar AstraZeneca di negara itu, iaitu Siam Bioscience dengan meluluskan vaksin AstraZeneca atau Vaxzeria adalah produk dari pengeluar yang sama.

Presiden AstraZeneca di Malaysia, Dr. Sanjeev Panchal memberitahu penyenaraian vaksin oleh WHO adalah berita baik untuk rakyat di negara ini dan masyarakat dunia.

“Dengan itu, ia akan meningkatkan keyakinan pihak kerajaan untuk meluluskan penggunaan vaksin itu dan membolehkan orang ramai melancong semula, menghubungkan semula hubungan kekeluargaan, membuka sektor ekonomi dan keadaan akan kembali normal seperti sedia kala,” jelasnya.

Pengarah Kehormat Komunikasi Korporat Siam Bioscience Company Limited, Nualphan Lamsam memaklumkan semua jenis vaksin Covid-19 AstraZeneca yang dikeluarkan syarikatnya menjalani ujian kualiti yang ketat dan diperakui oleh para pengawal selia dan makmal antarabangsa di Eropah dan Amerika Syarikat.

“Siam Bioscience berbesar hati kerana terpilih oleh AstraZeneca sebagai rakan pengeluar tempatan syarikat berkenaan. Kami amat berbangga dan berpuas hati kerana dapat menghasilkan vaksin Covid-19 yang berkualiti tinggi, dan diiktiraf oleh WHO.

“Siam Bioscience dan AstraZeneca akan tetap berkerjasama untuk menghasilkan dos-dos vaksin untuk kesejahteraan penduduk Thailand dan rantau ini, bagi mengembalikan situasi kepada normal semula.” katanya.

Pengeluaran vaksin itu di seluruh dunia dilakukan menggunakan proses pengeluaran ketat dan setiap proses melepasi hampir 60 ujian kualiti sebagai sebahagian daripada proses jaminan kualiti di dunia.

Sehingga kini, lebih 1.5 billion dos vaksin AstraZeneca sudah diagihkan kepada lebih 170 negara dan dianggarkan dua pertiga daripada dos tersebut sudah dihantar ke negara-negara berpendapatan rendah dan sederhana.

Hari ini, dalam tempoh 24 jam, Thailand merekodkan 9,727 kes jangkitan dan 73 kematian baharu akibat Covid-19, menjadikan angka kumulatif kes di negara itu mencecah lebih 1,821,579 dengan 18,559 kematian direkodkan sejak wabak ini mula menular di negara itu.


Anwar dan PH semakin teruja dapat PM baharu apabila Parlimen dibuka

Ketua Pembangkang, Datuk Seri Anwar Ibrahim semakin teruja untuk menjadi bakal Perdana Menteri (PM) baharu dengan membayangkan akan memperoleh sokongan majoriti Ahli Parlimen (MP) sebaik sidang Parlimen dibuka nanti.

Calon PM blok pembangkang, Pakatan Harapan (PH) itu tidak dapat menyembunyikan keterujaannya dengan berterusan mendesak agar Tan Sri Muhyiddin membuka Parlimen dengan segera dan memintanya berundur dengan secara terhormat bagi memberi laluan kepada beliau untuk memimpin negara.

“Kalau kamu enggan, secara baik secara terhormat, selamatkan negara, selamatkan ekonomi, dan biar pengendalian penyelesaian masalah Covid-19, dirangka dilaksanakan secara lebih baik/.

“Maka secara terhormat kamu harus undur, dan letak jawatan, itu pendirian PH yang didukung oleh majoriti Ahli Parlimen dan rakyat negara ini,” katanya dengan yakin akan memperoleh sokongan itu dalam video yang dikongsi di akaun Facebooknya.

Anwar juga mengulangi pendirian PH yang mahu dirinya dilantik menjadi calon PM baharu seperti yang sudah dipersetujui.

Pada masa sama, beberapa sumber memberitahu Agenda Daily Anwar semakin hampir cukup mengumpulkan Akuan Berkanun (SD) yang menyokongnya untuk dipersembahkan kepada Al-Sultan Abdullah Ri’ayatuddin Al-Mustafa Billah Shah.

Terdahulu, PH dalam satu kenyataan bersama juga membuat gesaan sama meminta Muhyiddin berundur jika sidang Parlimen tidak dibuka.

Baru-baru ini, Agong bertitah sesi Persidangan Parlimen perlu diadakan secepat mungkin bagi membolehkan Ordinan Darurat dan Pelan Pemulihan Negara dibahaskan ahli Dewan Rakyat.

Titah baginda, Parlimen berperanan sebagai satu platform penting untuk wakil rakyat bersidang bagi membincangkan pelbagai isu khususnya berkaitan penularan wabak Covid-19.

Susulan itu, blok pembangkang memberi desakan kepada kerajaan Perikatan Nasional untuk mematuhi titah Agong walaupun komitmen sudah diberikan sidang Parlimen akan dibuka sekitar September atau Oktober selepas vaksinasi imuniti berkelompok dicapai.

Kebimbangan kini, penularan Covid-19 yang masih pada kadar tinggi dan orang ramai juga sedang berdepan perintah kawalan pergerakan (PKP) penuh ketika ini yang sedang dilanjutkan.


Mangsa banjir di Sabah kekal, Johor menurun

Jumlah mangsa banjir di Johor menurun kepada 420 orang pagi ini berbanding 506 malam tadi, manakala di Sabah kekal dengan 46 orang setakat 8 pagi ini, lapor Bernama.

Laporan semasa keadaan bencana banjir di Sabah dan Johor.

Di JOHOR, Jawatankuasa Pengurusan Bencana Negeri (JPBN) memaklumkan 394 orang daripada 110 keluarga masih ditempatkan di empat pusat pemindahan sementara (PPS) di daerah Batu Pahat, manakala di Segamat, 26 orang daripada sembilan keluarga masih ditempatkan di satu PPS.

Di SABAH, jumlah mangsa banjir pagi ini kekal 46 orang daripada 12 keluarga di satu PPS.

Sekretariat JPBN dalam kenyataan memaklumkan penduduk terjejas hanya melibatkan daerah Beaufort dan angka itu dijangka kekal hari ini serta cuaca dilaporkan cerah pagi ini.

Dalam pada itu, Jabatan Meteorologi Malaysia (MetMalaysia) mengeluarkan amaran hujan lebat tahap buruk di Pahang bagi Temerloh, Maran, Bera, Pekan dan Rompin, serta tahap berbahaya di Kuantan, yang dijangka berterusan hingga esok.

MetMalaysia turut mengeluarkan amaran hujan berterusan pada tahap waspada bagi Terengganu (Kemaman); Pahang, (Lipis, Raub, Jerantut dan Bentong); Negeri Sembilan (Jempol) serta Johor (Segamat, Kluang, Mersing dan Kota Tinggi).


Selewat-lewatnya sempadan negara dibuka 1 Jan kepada pelancong: MPN

Sempadan negara bakal dibuka selewat-lewatnya 1 Januari depan kepada pelancong asing sebagai langkah untuk menghidupkan semula industri pelancongan negara yang terjejas teruk akibat pandemik Covid-19.

Perkara itu dimaklumkan Pengerusi Majlis Pemulihan Negara (MPN), Tan Sri Muhyiddin Yassin hari ini selepas diberikan taklimat agensi berkaitan dan menyifatkan langkah tersebut bertujuan memulihkan industri pelancongan agak perlahan berikutan ketiadaan pelancong asing.

“Mengambil kira tahap pencapaian program vaksinasi negara yang amat baik, mesyuarat hari ini memutuskan supaya sempadan negara dibuka kepada pelawat antarabangsa selewat-lewatnya pada 1 Januari 2022 bagi mempercepatkan pemulihan bagi sektor pelancongan,” katanya dalam sidang media hari ini.

Muhyiddin berkata MPN juga diberi taklimat mengenai ekonomi oleh Ketua Perangkawan, Datuk Seri Dr Mohd Uzir Mahidin, yang berkata prestasi ekonomi negara bagi Suku ke-2 2021 masih di bawah paras prapandemik kecuali sektor pembuatan.

“Mesyuarat juga dimaklumkan bahawa prospek ekonomi negara bagi Suku Tahun Ketiga dan Keempat, 2021 menunjukkan bahawa keadaan ekonomi masih mencabar,” katanya.

Muhyiddin berkata kerajaan akan melakukan lebih banyak usaha untuk memastikan negara mencapai matlamat ekonominya.

Pada Ogos, Bank Negara telah meramalkan Keluaran Dalam Negara Kasar (KDNK) berkembang tiga hingga empat peratus tahun ini selepas ekonomi negara menguncup 5.6 peratus tahun lepas.

Sementara itu, Muhyiddin berkata majlis itu turut membincangkan keperluan buruh dan pelaksanaan Program Penentukuran Semula Sumber Manusia oleh Ketua Pengarah Jabatan Imigresen Datuk Khairul Dzaimee Daud.

“Majlis mengambil maklum langkah-langkah penambahbaikan program rekalibrasi yang akan dilaksanakan Jabatan Imigresen yang boleh membantu mengurangkan isu kekurangan tenaga kerja yang dihadapi pelbagai sektor ekonomi,” katanya.

Langkah-langkah tersebut akan diperincikan lebih lanjut oleh agensi berkaitan

MPN berkata ia berpuas hati dengan taklimat daripada Ketua Pengarah Kesihatan Tan Sri Dr Noor Hisham Abdullah mengenai aliran menurun dalam kes harian Covid-19, kematian, kemasukan ke hospital dan kadar vaksinasi yang tinggi.


Bubble tea, minuman popular yang sihat atau mudarat?

TEH mutiara atau ‘bubble tea’ semakin menjadi kegilaan di negara ini selepas ia menjadi satu fenomena.

Bukan sahaja rasanya enak, bebola hitam kenyal yang disedut bersama minuman pelbagai perisa tersebut menambah keenakan produk ini yang berasal dari luar negara ini.

Kini, pelbagai jenama minuman ‘bubble tea’ muncul bagai cendawan tumbuh selepas hujan di pasaran. Walaupun rasanya sedap tetapi yang menjadi persoalan ialah kadar gula yang berbahaya dalam minuman itu sendiri.

Selain itu, pernahkah anda bertanya sama ada ia selamat untuk diminum dan tidak memudaratkan kesihatan?

Menurut  Pakar Pemakanan Hospital Pantai Pulau Pinang,  Yen Ying, untuk secawan minuman teh susu bubble atau bubble milk tea 500 milimeter (ml) tanpa campuran bahan-bahan tambahan lain didapati mengandungi sekitar 30 hingga  40 gram gula.

“Ia adalah bersamaan kira-kira enam hingga lapan sudu teh gula tebu setiap cawan, kandungan gula yang tinggi dalam segelas minuman ini cukup membimbangkan. Selama bertahun-tahun, minuman teh susu bubble asli makin berkembang dan diinovasikan dengan menawarkan pelbagai pilihan dan kombinasi terbaru.

“Bahan-bahan campuran bersama minuman adalah seperti jeli, puding dan ‘pearl’ (atau lebih dikenali sebagai – ‘boba’) juga biasanya disediakan mengikut kehendak pembeli. Tambahan ‘topping’ inilah yang meningkatkan lagi kandungan gula dan juga kalori dalam minuman yang disediakan,” jelasnya.

Mengulas sama ada  minuman  ini sihat kerana berasaskan teh, Yen Ying memberitahu, bubble teh  yang disediakan menggunakan teh hitam atau hijau adalah baik untuk kesihatan kerana kandungan polifenol yang yang terdiri daripada anti-oksidan, anti-radang dan anti-karsinogenik.

“Bubble milk tea juga sentiasa dianggap ‘sihat’ kerana kebanyakannya berasaskan teh. Walau bagaimanapun, teh yang asalnya teh biasa  ini dicampurkan pula dengan bahan-bahan diproses seperti boba bubble, pewarna, sirap, perasa tiruan dan banyak lagi. Secawan bubble teh mempunyai 350 hingga 500 kalori bergantung kepada jumlah dan jenis bahan-bahan yang ditambah,” jelasnya.

Tambah beliau, terdapat pelbagai cara untuk membuat teh susu bubble menjadi lebih sihat. Contohnya meminta susu rendah lemak sebagai alternatif untuk susu pekat atau krimer bukan tenusu, tidak memilih ‘topping’ tambahan seperti bubble dan jeli. Juga, memilih buah-buahan segar dan bukannya sirap buah-buahan dapat mengurangkan pengambilan gula pada masa yang sama meningkatkan sistem imun anda dengan vitamin C.

“Walaupun teh itu sendiri boleh memberi manfaat kepada kesihatan, teh susu atau bubble milk tea biasanya tidak berkhasiat. Teh susu sering ditambah dengan krimer bukan tenusu dan susu pekat manis untuk tekstur berkrim. Kedua-dua bahan-bahan yang tinggi lemak tepu, menyebabkan peningkatan paras kolesterol.

“Hanya sirap buah-buahan yang lebih tinggi kandungan gula banyak digunakan dan bukannya buah-buahan segar kerana ia pasti melibatkan kos tinggi. Selain itu, bahan-bahan tambahan seperti bubble dan jeli biasanya pasti disertai dengan bahan tambahan dan pewarna,” ujarnya,

Dalam pada itu, kajian mendapati the susu bubble  dicadangkan tergolong sebagai salah satu daripada minuman manis bergula (SSB) kerana kandungan gula dan kalorinya yang tinggi. Jika ninuman ini menambah jumlah pengambilan kalori, sudan tentu akan menyebabkan pertambahan berat badan yang tidak diingini.

Secara tidak langsung, ia menyumbang kepada  masalah obesiti, kencing manis, gout dan dyslipidaemia. Minuman berasaskan teh ini tidak memberikan kandungan apa-apa vitamin dan mineral kerana kandungan  gula dan kalori yang  terlalu tinggi. Buat yang sedang menjaga pemakanan harian anda, minuman ini tidak boleh menjadi sebahagian tetap daripada diet anda, seperti mana-mana minuman manis bergula lain.

“Walaupun ini bubble boba ini sedikit kenyal tidak menimbulkan sebarang risiko kimia, kita tidak harus mengabaikan kesan gula yang tinggi dan kalori kandungan dalam bubble ini pada kesihatan. Pengambilan segelas minuman ini ternyata kurang baik untuk kesihatan badan tetapi buat penggemar minuman ini, dicadangkan cuba kurangkan kekerapan mengamalkan minuman ini. Sederhana sentiasa kunci kepada kesihatan,” katanya.


Projek tiga pulau: Kerajaan DAP degil, tak peduli nasib rakyat

Kerajaan DAP Pulau Pinang tidak mempedulikan bantahan penduduk negeri itu sebaliknya akan meneruskan juga Projek Pulau Pinang Selatan (PSI) yang sebelum ini dikenali sebagai Projek Tambakan Laut Selatan Pulau Pinang (PSR).

Selain penduduk tempatan, pertubuhan bukan kerajaan (NGO) seperti Sahabat Alam Malaysia (SAM) dan beberapa pemimpin politik sekutu DAP dalam Pakatan Harapan (PH) juga membantah projek tiga pulau itu.

Pendirian untuk meneruskan PSI itu dinyatakan Ketua Menteri Pulau Pinang Chow Kon Yeow dalam kenyataan hari ini, sambil mendakwa akan memberi pertimbangan kepada memulihara alam sekitar dan penduduk kawasan terbabit.

Naib Pengerusi DAP Kebangsaan itu mendakwa pembangunan PSI akan menggunakan teknologi dan kejuruteraan moden bagi memastikan alam sekitar terpulihara.

“Kerajaan negeri tidak perlu memilih antara PSI, isu alam sekitar dan kesejahteraan nelayan kerana kemajuan teknologi serta kejuruteraan membolehkan kita membangunkan PSI dan pada masa sama tetap memelihara alam sekitar dan masyarakat.

“Kami telah melakukan banyak langkah mitigasi, melaksanakan pelan sosio-ekonomi untuk nelayan dan memperkenalkan inisiatif hijau bagi pembangunan PSI,” katanya dalam satu kenyataan di sini hari ini.

Sebelum ini, Persatuan Pengguna Pulau Pinang (CAP) dan SAM membantah tindakan kerajaan DAP Pulau Pinang kerana mengetepikan peraturan perundangan apabila meneruskan projek tambakan tiga pulau yang menjadi kontroversi.

Dalam kenyataan bersama kedua-dua NGO itu berkata proses undang-undang itu dibenarkan mengikut Akta Kualiti Alam Sekitar 1974 dan akan didengar pertengahan bulan depan, sekali gus rayuan nelayan berkenaan membuka peluang Laporan Kualiti Alam Sekitar (EIA) dikaji semula.

Mereka mengatakan bahawa semua tuntutan berkaitan alam sekitar mengenai projek oleh kerajaan negeri kini dibawa untuk dibicarakan.

Bagaimanapun, tindakan kerajaan Pulau Pinang tidak mempedulikan, sebaliknya bersedia meneruskan projek berkenaan tanpa menunggu keputusan mahkamah, bertentangan dengan hasrat menghormati kedaulatan undang-undang, kata mereka.

PSI juga mendapat bantahan daripada Ahli Parlimen Permatang Pauh Nurul Izzah Anwa; dan, Ahli Parlimen Kepala Batas Datuk Seri Reezal Merican Naina Merican.

Bagaimanapun, Chow yang juga Ahli Parlimen Tanjong, berkata rakyat harus mempertimbangkan banyak faedah sosioekonomi yang bakal diperoleh melalui PSI ke Pulau Pinang yang mempunyai nilai lebih besar daripada pulangan wang.

“Kita tidak pernah menafikan bahawa projek itu akan memberi kesan tetapi kami selalu berkongsi dengan masyarakat tentang rancangan untuk mengurangkan kesannya, mewujudkan habitat baharu untuk hidupan laut dan memberikan lebih banyak peluang pekerjaan serta perniagaan untuk nelayan dan penduduk setempat,” katanya.

Chow mendakwa kerajaan negeri yakin bahawa kita dapat mencapai semua perkara ini dan juga mematuhi sepenuhnya syarat kelulusan ketat yang ditetapkan oleh Jabatan Alam Sekitar.

Di bawah projek PSI, kerajaan negeri merancang menambak kira-kira 1,821 hektar laut untuk membangunkan tiga pulau di selatan Lapangan Terbang Antarabangsa Pulau Pinang ke arah timur sekitar Permatang Damar Laut untuk membuat bank darat yang akan digunakan untuk membiayai Pelan Induk Pengangkutan Pualau Pinang (PTMP).

Projek 3 pulau: DAP ketepi ‘rule of law’ jika ada kepentingan sendiri


Permohonan Azmin batal saman pengundi Gombak didengar 30 Jun

Mahkamah Tinggi di sini hari ini menetapkan 30 Jun untuk mendengar permohonan Datuk Seri Mohamed Azmin Ali untuk membatalkan saman yang dikemukakan 10 pengundi berdaftar kawasan Parlimen Gombak terhadapnya atas dakwaan menipu dan melanggar kewajiban fidusiari sebagai ahli Parlimen kawasan itu.

Peguam Nizamuddin Hamid yang mewakili Mohamed Azmin ketika dihubungi berkata pada hari yang sama juga Hakim Datuk Akhtar Tahir akan mendengar permohonan pengundi itu untuk membatalkan beberapa perenggan pernyataan pembelaan Mohamed Azmin.

Memetik Bernama Nizamuddin dilaporkan berkata, perenggan berkenaan adalah berkaitan alasan Mohamed Azmin meninggalkan PKR.

“Kedua-dua pihak perlu memfailkan afidavit balasan mereka berhubung dua permohonan itu pada 30 April 30 manakala pendengaran kes pada 30 Jun akan dijalankan secara dalam talian,” katanya selepas pengurusan kes yang dibuat secara e-review di hadapan Timbalan Pendaftar Maslinda Selamat hari ini.

Pada 12 Mac lepas, Mohamed Azmin memfailkan permohonan itu atas alasan saman tersebut tidak mendedahkan kausa tindakan yang munasabah sebaliknya mengaibkan, bersifat remeh, menyusahkan atau membawa kepada suatu penyalahgunaan proses mahkamah serta bertentangan atau ultra vires dengan Perlembagaan Persekutuan.

Permohonan itu dibuat atas alasan tuntutan saman berkenaan bertujuan melanggar hak asasi defendan iaitu kebebasan berpersatuan seperti yang diperuntukkan di bawah Perkara 10 Fasal (1) (c) Perlembagaan Persekutuan.

Kesemua 10 pengundi berdaftar di kawasan Parlimen Gombak itu telah memfailkan saman tersebut pada 27 Nov lepas terhadap Mohamed Azmin atas dakwaan menipu dan melanggar kewajiban fidusiari menerusi ‘Langkah Sheraton’ yang menyebabkan kerajaan Pakatan Harapan tumbang pada Februari tahun lepas.

Pernyataan tuntutan mereka menyebut kesemua plaintif, berusia lingkungan 36 dan 64 tahun, memohon antara lain pengisytiharan bahawa Mohamed Azmin selaku Ahli Parlimen Gombak, telah melanggar kewajiban fidusiarinya, menipu serta memungkiri representasi yang dibuat kepada mereka dalam pilihan raya umum bagi kawasan berkenaan.

Pengundi itu mendakwa dengan memungkiri representasi berkenaan, defendan telah melanggar hak perlembagaan, terutamanya prinsip demokrasi berparlimen dan demokrasi perwakilan yang membentuk sebahagian struktur asas perlembagaan.

Oleh itu, kesemua plaintif memohon deklarasi bahawa defendan telah melanggar kewajiban fidusiarinya dan tugas-tugas yang terhutang kepada plaintif selain melakukan penipuan terhadap mereka serta menuntut ganti rugi keterlaluan dan teladan, kos dan perintah lain yang difikirkan wajar oleh mahkamah.


Bekas isteri dalam kejadian tembak warga Malaysia di Betong ditahan

Bekas isteri kepada warga Malaysia yang parah ditembak oleh penyerang tidak dikenali dalam satu kejadian di Jalan Chantharothai, bandar Betong, wilayah Yala di selatan Thailand pada Sabtu lepas (11 Feb) antara ditahan polis Thailand bagi membantu siasatan.

Ketua Polis Betong, Kol. Pol. Sanya Thongsawat mengesahkan individu warga Thailand berusia 40 tahun itu ditahan di sebuah rumah di Betong pada Khamis, lapor Bernama.

Pada hari yang sama, beliau berkata polis juga menahan seorang lelaki yang merupakan suspek utama kes tembak itu di sebuah stesen minyak di Chana, Songkhla selepas mahkamah mengeluarkan waran tangkap.

“Polis berjaya mengenalpasti kedua-dua suspek berdasarkan rakaman kamera litar tertutup (CCTV) di tempat kejadian dan kawasan berdekatan.

“Suspek lelaki mengakui pernah bertelingkah dan berdendam dengan mangsa ketika bekerja di pusat hiburan milik suspek wanita (bekas isteri mangsa) sehingga menembak mangsa pada 11 Feb lepas,” katanya ketika dihubungi Bernama.

Sanya berkata suspek lelaki juga mengaku bahawa pistol yang digunakan ketika kejadian telah dibuang di tepi jalan ketika dalam perjalanan ke Songkhla manakala motosikalnya telah disembunyikan di Betong.

“Bekas isteri mangsa dipercayai membantu suspek melarikan diri selepas kejadian itu,” katanya.

Pada Sabtu lepas, seorang lelaki warganegara Malaysia berusia 55 tahun dilaporkan cedera parah di perut dan paha selepas terkena tiga das tembakan di hadapan sebuah kedai serbaneka kira-kira pukul 9 malam (waktu tempatan).

Mangsa telah dibawa ke Hospital Betong bagi mendapatkan rawatan lanjut dan kini dalam keadaan stabil.


[KEMAS KINI] Jangkitan Covid turun

Jangkitan harian Covid-19 di seluruh negara dalam tempoh 24 jam semalam (Sabtu, 9 April 2022), turun mendadak berbanding Jumaat, dengan hanya Kuala Lumpur mencatat peningkatan kes.

Berdasarkan data CovidNOW yang dikemas kini 8.40 pagi tadi, keseluruhan kes baharu yang dicatatkan semalam ialah sebanyak 10,177 kes, termasuk 53 kes import, berbanding 14,944 pada Jumaat.

Jumlah itu menjadikan kumulatif positif sejak kes pertama Covid-19 dikesan di negara ini pada Januari 2020 lalu sebanyak 4,317,706 – ketiga tertinggi dalam kalangan negara-negara ASEAN selepas Vietnam dan Indonesia.

Dalam tempoh itu juga seramai 4,128,963 pesakit telah sembuh, 35,280 kematian dilaporkan dan 153,463 kes masih aktif, dengan 149,994 pesakit menjalani kuarantin di rumah.

Selain itu, seramai 310 pesakit ditempatkan di PKRC; 2,964 dimasukkan ke hospital; dan 195 dirawat di unit rawatan rapi (ICU), dengan 108 daripadanya memerlukan alat bantuan pernafasan.

Menurut Kementerian Kesihatan (KKM) dalam fasa peralihan ke endemik, hampir 98 peratus kes aktif Covid-19 hanya perlu berisolasi di rumah tanpa rujukan ke hospital, susulan kejayaan Program Imunisasi Covid-19 Kebangsaan (PICK) yang memastikan kebanyakan pesakit hanya mengalami gejala ringan.

Bagaimanapun, KKM terus memantau kes-kes yang berisolasi di rumah melalui Pusat Penilaian Covid Maya (VCAC). Pemantauan ‘home isolation’ adalah penting kerana ada pesakit yang mengalami kemerosotan gejala yang perlu dirujuk ke hospital atau PKRC.

Walaupun peratusan yang dirujuk adalah rendah iaitu kira-kira satu peratus, pemantauan VCAC akan memberi kemudahan kepada pesakit dan data sebenar untuk KKM.

Sehingga Jumaat lalu, 25,891,835 atau 79.3 peratus daripada populasi di Malaysia, termasuk rakyat asing, telah menerima dua dos, 27,550,216 atau 84.4 peratus menerima sekurang-kurangnya satu dos, dan 15,908,442 atau 67.6 peratus individu dewasa menerima dos penggalak.

Data harian CovidNOW menunjukkan Kuala Lumpur merekodkan 1,008 kes, naik daripada 970 yang dicatat Jumaat, menjadikan kumulatif positif meningkat kepada 336,155 kes.

Sehingga semalam, 322,058 pesakit Covid-19 di Kuala Lumpur telah pulih, 2,808 kes kematian dilaporkan, dan 11,289 kes masih aktif, dengan 10,890 pesakit menjalani kuarantin di rumah.

Seramai 120 pesakit lagi ditempatkan di PKRC, 271 (di hospital); dan lapan pesakit dirawat di ICU, dengan empat daripadanya memerlukan alat bantuan pernafasan.

Berikut adalah pecahan kes harian dan kumulatif bagi setiap negeri:


MetMalaysia keluar amaran hujan lebat di beberapa kawasan 10 negeri

Beberapa kawasan melibatkan 10 negeri diberi amaran ribut petir dan hujan lebat oleh Jabatan Meteorologi Malaysia (MetMalaysia).

MetMalaysia melalui makluman di Facebook, berkata selain ribut petir dan hujan lebat, angin kencang sehingga jam 10 pagi ini juga diramal meliputi seluruh Perlis, Pulau Pinang, Kuala Lumpur dan Putrajaya, Negeri Sembilan dan Melaka, serta beberapa kawasan di Kedah, Perak, Pahang, Selangor dan Johor.

Di Kedah, antara kawasan disenarai termasuk Langkawi, Kubang Pasu, Kota Setar, Pokok Sena, Padang Terap, Yan, Pendang, Kuala Muda, Kulim dan Bandar Baharu, manakala di Perak membabitkan Kerian, Larut, Matang, Selama, Manjung, Perak Tengah, Bagan Datuk dan Hilir Perak.

Di Pahang pula amaran dikeluarkan jam 6.50 pagi itu membabitkan Bera dan Rompin, manakala Selangor meliputi Sabak Bernam, Kuala Selangor, Klang, Petaling, Kuala Langat, Hulu Langat dan Sepang. Di Johor amaran meliputi Tangkak, Segamat, Muar, Batu Pahat, Kluang, Pontian, Kulai dan Johor Bahru.

Amaran dikeluarkan apabila terdapat tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.


Shahidan gesa henti campur tangan politik dalam isu Sungai Baru

Menteri Wilayah Persekutuan Datuk Seri Dr Shahidan Kassim meminta pihak tidak berkaitan berhenti masuk campur dan mempolitikkan isu pengambilan tanah projek pembangunan semula unit kediaman di Sungai Baru, Kampung Baru di sini yang masih dalam proses rundingan.

Beliau turut meminta agar kumpulan penduduk yang masih tidak bersetuju dalam proses pengambilan tanah tidak keliru dan terpengaruh dengan pihak yang sekadar mahu “menangguk di air keruh” dengan berlagak “hero”, lapor Bernama.

“Orang yang punya tanah lebih berhak daripada orang lain, mereka menyuarakan pendapat mereka cuma tersalah sikit apabila pendapat itu disalurkan kepada pihak yang mahu mengambil kesempatan.

Saya mungkin dicabar oleh pihak lain, cabarlah saya tidak ada masalah tapi saya tetap memihak kepada orang punya tanah, tidak perlulah cari orang lain kerana kita (kerajaan) yang akan buat keputusan, tapi kalau orang lain nak jadi hero terpulanglah,” katanya pada sidang media program Self Defence Awareness @ Jihad Dadah di sini hari ini.

Menurut Perbadanan Kampong Bharu, sejumlah 291 pemilik lot dan unit flat (27 lot teres dan 264 unit flat) yang mewakili 88.72 peratus pemilik telahpun bersetuju dengan projek pembangunan semula itu dan pada masa sama pemaju terus berusaha berjumpa dan mengadakan sesi libat urus bersama pemilik 37 lot rumah teres yang tidak bersetuju.

Program sehari Self Defence Awareness@ Jihad Dadah dianjurkan Persekutuan Seni Silat Cekak Pusaka Ustaz Hanafi Malaysia (Pusaka Hanafi Malaysia), Polis Diraja Malaysia (PDRM) dan Agensi Antidadah Kebangsaan (AADK) di Wangsa Walk Mall hari ini bertujuan memupuk kesedaran umum agar berwaspada dengan risiko jenayah luar jangka selain mempersiapkan diri dengan asas pertahanan diri.

Dalam pada itu, ketika ditanya berkenaan kenyataan Ahli Parlimen Ketereh Tan Sri Annuar Musa yang memberi bayangan terdapat beberapa lagi pemecatan beberapa individu di dalam parti susulan pengguguran Ahli Parlimen Pasir Salak Datuk Seri Tajuddin Abdul Rahman sebagai Ahli Majlis Tertinggi (MT) UMNO, Shahidan berharap parti akan memberi lebih perhatian kepada aspek penyatuan ummah.

Bekas Pengerusi Badan Perhubungan UMNO Perlis itu juga melahirkan rasa kesal atas isu terbabit dan menyifatkan soal pemecatan tidak seharusnya berlaku selain berpandangan masih ada ruang dan peluang untuk parti memperkukuh perpaduan dalam memberi keyakinan kepada rakyat untuk terus menerajui negara.

“Saya percaya Presiden UMNO (Datuk Seri Dr Ahmad Zahid Hamidi) juga ingin meninggalkan legasi yang menyatukan ummah,” katanya.

Kalau sebelum PRU (Pilihan Raya Umum) memecah-belahkan ummah, kita buat pilihan raya kita akan rugi, payah menang,” katanya.


UMNO cetus ketidakstabilan politik negara, desak PRU cepat: Kritik Nazri

Tiada sebab mengapa Pilihan Raya Umum Ke-15 (PRU-15) mesti diadakan segera – kecuali mungkin untuk kepentingan segelintir ahli politik, kata Ahli Parlimen Barisan Nasional (BN) Padang Rengas Datuk Seri Nazri Aziz.

Beliau berkata alasan beberapa pemimpin BN bahawa mengadakan PRU-15 tidak lama lagi akan memulihkan negara daripada krisis ekonomi, kesihatan dan politik semasa, adalah tidak logik.

Bekas menteri undang-undang itu menegaskan bahawa kerajaan pimpinan BN sekarang mempunyai segala-galanya untuk mencari cara yang berkesan bagi menangani isu, seperti kenaikan kos sara hidup, inflasi, wabak Covid-19 dan nilai ringgit yang lemah.

Menurut Ketua UMNO Bahagian Padang Rengas itu pentadbiran sekarang harus berusaha untuk memperbaiki negara dan taraf hidup rakyat dan bukannya tertumpu kepada saranan UMNO untuk mengadakan PRU-15 segera.

“Tiada alasan kukuh mengapa kita perlu mengadakan PRU-15 secepat mungkin. Apa yang saya lihat adalah kepentingan peribadi. Untuk mengatasi masalah, anda mesti berkuasa dan kita sudah berkuasa.

“Kita boleh buat apa sahaja… lawan inflasi, turunkan harga barang, apa sahaja. Saya yakin ahli Parlimen dari kedua-dua jurang politik akan menyokong sebarang usaha untuk meningkatkan kesejahteraan rakyat, jadi apa masalahnya di sini?

“Mereka mahukan kuasa dan kita sudah dapat. Jadi kenapa perlu adakan PRU-15 dengan segera? Tiada tekanan daripada pembangkang jadi kenapa kita tekan kerajaan kita sendiri?

“Selain itu, kos PRU15 dijangka RM1 bilion. Di mana kita hendak cari wang itu?” katanya menurut NST.

Dalam temu bual dengan akhbar Jepun, Nikkei Asia baru-baru ini, Perdana Menteri Datuk Seri Ismail Sabri Yaakob berkata sekarang bukan masa yang sesuai untuk mengadakan pilihan raya umum (PRU), memetik inflasi dan kos sara hidup negara yang semakin meningkat.

Bagaimanapun, selepas pemimpin UMNO secara terbuka memberi tekanan kepadanya ketika konvensyen ulang tahun ke-48 BN minggu lalu, Ismail Sabri berikrar akan mengadakan PRU sebaik sahaja gabungan itu bersedia menghadapinya.

Mengulas lanjut Nazri berkata memandangkan UMNO dan BN telah menjenamakan diri mereka sebagai parti politik yang menjaga rakyat, usaha ke arah matlamat itu adalah perkhidmatan terbaik yang boleh mereka tawarkan kepada rakyat Malaysia yang sedang bergelut dengan masalah ekonomi dan sara hidup sekarang.

Beliau juga mengingatkan pemimpin BN supaya tidak mengheret Yang di-Pertuan Agong ke dalam drama mereka, sambil mengingatkan mereka bahawa keputusan terakhir untuk mengadakan PRU-15 terletak pada raja, bukan perdana menteri.

Nazri berkata ikrar BN untuk kestabilan politik sudah boleh dicapai sekarang jika bukan kerana segelintir pemain politik yang cuba mendapat manfaat daripada PRU-15 awal.

“Siapa yang mencetuskan ketidakstabilan dalam negara? Ini UMNO. Yang mendesak perdana menteri untuk PRU-15 segera adalah daripada UMNO.

“Daripada menekan perdana menteri mengenai kenaikan kos sara hidup dan masalah lain yang dihadapi orang ramai, mereka memilih untuk menekan perdana menteri untuk mengadakan PRU-15 secepat mungkin. Jika kita parti yang prihatin terhadap rakyat, maka lakukan apa yang dikatakan.

“Bagaimana mereka (beberapa pemimpin UMNO) hendak mencapai kestabilan sedangkan mereka menyebabkan ketidakstabilan? Bukan pembangkang yang melakukan ini. Yang menekan perdana menteri kita sendiri adalah kita.”

Baru-baru ini, Nazri berkata pemimpin UMNO yang berani mendesak PRU-15 awal untuk mendapatkan perkenan terus daripada Yang di-Pertuan Agong sendiri.

Beliau berkata pemimpin UMNO yang mendesak Ismail Sabri supaya mengadakan PRU-15 awal adalah mementingkan diri sendiri dan tidak bertanggungjawab.


Agong zahir penghargaan kepada Muhyiddin pimpin negara berdepan cabaran getir

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan penghargaan kepada mantan Perdana Menteri (PM) Tan Sri Muhyiddin dan barisan Kabinetnya sepanjang memimpin negara berdepan cabaran getir krisis kesihatan Covid-19.

Bertitah semasa pembukaan persidangan Dewan Rakyat Mesyuarat Pertama Penggal Keempat Parlimen Ke-15 hari ini, Tuanku berkata sudah melaksanakan tanggungjawabnya berlandaskan Perlembagaan dan prinsip demokrasi berparlimen dalam membuat pemilihan PM yang baharu selepas peletakan jawatan Muhyiddin.

“Pada kesempatan ini beta ingin menzahirkan penghargaan kepada Yang Berhormat Tan Sri Muhyiddin Yassin, Perdana Menteri Malaysia yang ke lapan dan barisan ahli Jemaah Menteri yang telah menerajui pentadbiran negara, mengharungi cabaran pandemik Covid-19 yang getir.

“Seperti yang berlaku pada tahun 2020 yang lalu ekoran perletakan jawatan Perdana Menteri Malaysia yang ke tujuh. Amanah berat untuk memilih dan melantik Perdana Menteri Malaysia yang ke sembilan telah beta laksanakan dengan berpandu Perlembagaan Persekutuan selaras dengan konsep raja berperlembagaan dan demokrasi berparlimen.

“Beta telah memberi peluang kepada semua 220 orang ahli-ahli Dewan Rakyat untuk menamakan menerusi surat akuan seorang ahli Dewan Rakyat yang diberi kepercayaan untuk dilantik sebagai Perdana Menteri,” kata Baginda.

Jelas Tuanku, selepas proses pemilihan PM baharu berjalan Ahli Parlimen Bera Datuk Seri Ismail Sabri Yaakob menerima majoriti tertinggi untuk dilantik ke jawatan nombor satu negara.

“Menerusi surat-surat akuan tersebut beta mendapati seramai 114 ahli Dewan Rakyat telah memberi kepercayaan kepada Yang Amat Berhormat Datuk Seri Ismail Sabri Yakob, Ahli Parlimen Bera.

“Pada 19 Ogos 2021, setelah menerima menghadap semua 114 ahli Dewan Rakyat tersebut, Beta telah berpuas hati bahawa kepercayaan yang diberikan kepada Yang Amat Berhormat Ahli Parlimen Bera adalah dengan kerelaan mereka sendiri serta dengan tanpa sebarang paksaan, jumlah ini adalah merupakan jumlah majoriti yang mencukupi untuk membentuk kerajaan,” katanya lagi.

Sementara itu, Tuanku juga menggesa supaya kerajaan baharu yang dipimpin Ismail Sabri membuktikan pencapaian dalam tempoh 100 hari dan menyeru semua pihak mengamalkan demokrasi bermusyawarah dalam mencari penyelesaian kepada apa jua permasalahan.

“Beta percaya kerajaan ini mampu membuktikan pencapaian awalnya dalam tempoh 100 hari pertama. Melangkah ke hadapan Beta ingin menasihatkan kepada semua pihak untuk mengamalkan demokrasi bermusyawarah dalam mencari penyelesaian kepada apa jua permasalahan.

“Justeru Beta menyambut baik keterbukaan kerajaan dengan memberi peluang kepada pelbagai pihak termasuk Ahli Parlimen untuk melibatkan diri dalam tadbir urus negara. Disini beta turut menyambut baik dan amat menghargai usaha-usaha ke arah merealisasikan pendekatan baharu, kerjasama dwipartisan antara semua pihak yang bakal membentuk lanskap politik baharu dan membawa perubahan dalam sistem pentadbiran negara,” ujarnya lagi.

Jelasnya lagi, amalan dan budaya politik matang tersebut dituntut oleh rakyat dan mengulangi sekali lagi ‘yang menang tidak menang semua dan yang kalah tidak kalah semua’.

“Kematangan seperti inilah yang didambakan oleh seluruh rakyat Beta. Ambillah nasihat pepatah Melayu lama yang berbunyi ‘biduk lalu kiambang bertaut, sesungguhnya yang menang tidak menang semua dan yang kalah tidak kalah semua,” katanya lagi.

Dalam mendepani cabaran ke arah memulihkan keadaan ekonomi dan kehidupan rakyat, Tuanku menggesa semua pihak untuk mengamalkan kesepakatan dan perpaduan antara satu sama lain.

“Hanya menerusi perpaduan, kesepakatan dan kebersamaan yang erat bagaikan sebuah keluarga Malaysia sahajalah kita akan dapat mengharungi pelbagai cabaran dan dugaan yang bakal ditempuh,” tegasnya.


Perbicaraan audit 1MDB Najib ditangguh, saksi sakit usus

Perbicaraan penyalahgunaan kuasa oleh Datuk Seri Najib Razak berhubung pindaan untuk mengeluarkan maklumat daripada laporan audit Ketua Audit Negara mengenai 1Malaysia Development Berhad (1MDB) tidak dapat diteruskan hari ini seperti yang dijadualkan, kerana saksi pendakwaan yang dijangka memberi keterangan jatuh sakit.

Pagi tadi, Ketua Pendakwa Raya Datuk Seri Gopal Sri Ram memaklumkan kepada Mahkamah Tinggi bahawa saksi ke-16 dan terakhir dalam perbicaraan ini – pegawai penyiasat Haniff Lami – tidak dapat memberi keterangan di mahkamah.

“Saya ada kesukaran, saksi seterusnya ialah saksi terakhir, Haniff, pegawai penyiasat, dia sakit, dia mengalami pendarahan usus.

“Pada saat-saat akhir, semalam, saya cuba membuat pengaturan untuk mendapatkan bukti ini menerusi Zoom tetapi malangnya, kami tidak mempunyai masa yang mencukupi untuk memaklumkan mahkamah bagi membuat pengaturan. Jika tidak, kami akan meneruskan keterangannya secara elektronik.

“Saya mohon maaf untuk itu, kerana komunikasi datang lewat kepada kami semalam, petang semalam hampir 7 malam, dia disahkan oleh doktor bahawa dia tidak dapat datang.

“Sijil sakitnya di mahkamah, dia diizinkan dua hari, keadaannya agak teruk kerana dia berdarah dari ususnya,” kata Sri Ram, tetapi menambah pegawai penyiasat itu dijangka hadir untuk memberi keterangan pada perbicaraan yang dijadualkan pada 12 Ogos.

Memetik MalayMail, Hakim Mahkamah Tinggi Mohamed Zaini Mazlan berkata “maaf mendengarnya” apabila dimaklumkan mengenai keadaan kesihatan saksi.

Hakim juga berkata tarikh perbicaraan seterusnya pada 12 Ogos boleh disambung semula dengan peguam bela utama Najib, Tan Sri Muhammad Shafee Abdullah meneruskan pemeriksaan balas terhadap saksi pendakwaan ke-15, Arul Kanda Kandasamy dan dengan pegawai penyiasat bersiap sedia untuk memberi keterangan sebagai saksi pendakwaan terakhir.

Najib, 68, yang juga bekas Perdana Menteri, bekas Menteri Kewangan dan bekas Pengerusi Lembaga Penasihat 1MDB didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 44, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Kedua-dua mereka didakwa menurut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.

Tetapi Mahkamah Tinggi pada 24 Jun membenarkan permohonan pihak pendakwaan supaya Arul Kanda dipanggil sebagai saksi pendakwaan, dan dia telah memberi keterangan pada hari itu serta disoal balas oleh Shafee.

Shafee sebelum ini telah memperoleh pelepasan sementara pasportnya dari 8 Julai hingga 11 Ogos daripada Mahkamah Tinggi yang lain – di mana dia dibicarakan atas perkara berasingan – untuk perjalanan ke Itali bagi menyelesaikan pemindahan salah seorang anak perempuannya dari sekolah antarabangsa di sana ke Malaysia.


NAJIB KE PENJARA

Mahkamah Persekutuan hari ini (Selasa, 23 Ogos 2022) menolak rayuan Datuk Seri Najib Razak untuk membatalkan sabitan hukuman penjara 12 tahun dan denda RM210 juta, setelah didapati bersalah terhadap tujuh pertuduhan membabitkan RM42 juta dana SRC International Sdn Bhd (BHD).

Panel lima hakim kanan yang bersidang diketuai Ketua Hakim Negara Tun Tengku Maimun Tuan Mat, membuat keputusan sebulat suara menolak rayuan yang difailkan Najib, setelah Mahkamah Rayuan pada 8 Disember 2021 menolak rayuannya.

Empat lagi hakim yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim, serta hakim-hakim Mahkamah Persekutuan Datuk Nallini Pathmanathan; Datuk Mary Lim Thiam Suan; dan Datuk Mohamad Zabidin Mohd.

Tengku Maimun ketika membacakan penghakimannya berkata tiada isu baharu yang diketengahkan dalam rayuan dikemukakan Najib dalam kesnya kerana ia melibatkan penemuan fakta dan penyelesaian perundangan terdahulu.

Najib ketika keputusan dibacakan berada di kandang tertuduh.

Menurut Tengku Maimun pasukan pembelaan Najib sudah diberi peluang untuk mengemukakan rayuan bagi pihak bekas perdana menteri itu, tetapi enggan berbuat demikian.

Katanya pada perbicaraan di Mahkamah Tinggi, Hakim Datuk Mohd Nazlan Mohd Ghazali betul semasa membuat keputusan prima facie ke atas Najib dan mengarahkannya membela diri bagi tujuh pertuduhan kes rasuah SRC International Sdn Bhd membabitkan dana bernilai bernilai RM42 juta.

Oleh itu rayuan ini ditolak sebulat suara dan sabitan dan hukuman dikekalkan, katanya.

Selepas didapati bersalah di Mahkamah Tinggi pada Julai 2020 dan kalah dalam rayuannya di Mahkamah Rayuan pada Disember 2021, Najib pada 8 Disember 2021 memfailkan rayuan terakhirnya dalam kes SRC di Mahkamah Persekutuan.

Najib memulakan hari pertama rayuan terakhir itu pada 15 Ogos lalu yang penuh dengan drama apabila mengemukakan permohonan memasukkan bukti baharu yang mengaitkan hakim perbicaraan Datuk Mohd Nazlan Mohd Ghazali (kini Hakim Mahkamah Rayuan).

Barisan peguam bela bekas Perdana Menteri itu juga memohon perbicaraan rayuan itu ditangguhkan bagi membolehkan mereka menyemak pelbagai dokumen berkaitan kerana baharu sahaja dilantik mengendalikan kes itu di Mahkamah Persekutuan, tetapi ditolak.

Pada 25 Julai lalu, Najib menggugurkan Tan Sri Muhammad Shafee Abdullah dan seluruh pasukan pembelanya daripada mewakilinya dalam rayuan akhir itu serta melantik

Bekas Presiden UMNO itu memberhentikan Tetuan Shafee & Co yang mewakilinya dalam kes SRC sejak 4 Julai 2018 dan melantik firma guaman Tetuan Zaid Ibrahim Suffian TH Liew & Partners sebagai peguam cara baharu, dengan Hisyam Teh Poh Teik sebagai peguam utama serta Liew Teck Huat dan Rueben Mathiaravanam sebagai peguam bersama.

Bagaimanapun, panel hakim Mahkamah Persekutuan menolak kedua-dua permohonan.

Pada 19 Ogos, Najib sekali lagi membuat kejutan apabila menamatkan khidmat firma guaman Zaid Ibrahim Sufian TH Liew & Partners daripada bertindak mewakilinya, tetapi mengekalkan Hisyam Teh sebagai peguam utama.

Sehari sebelum itu, Hisyam Teh memohon untuk melepaskan dirinya sebagai peguam Najib jika Mahkamah Persekutuan enggan menangguhkan pendengaran rayuan terakhir itu.

Beliau bagaimanapun dihalang oleh panel lima hakim yang mengingatkan peguam itu bahawa beliau mempunyai kewajipan terhadap anak guamnya selepas menerima pelantikan itu.

Susulan penolakan permohonan penangguhan rayuan berkenaan, Hisyam Teh memaklumkan bahawa beliau tidak akan membuat sebarang hujahan, sama ada lisan atau bertulis, menyebabkan Tengku Maimun mengarahkan pihak pendakwaan memulakan hujahan mulai 18 Ogos.

Pada 19 Ogos, Hisyam Teh sekali lagi memohon perbicaraan rayuan itu ditangguhkan empat hari kerana beliau mempunyai kes lain, tetapi ditolak oleh Mahkamah Persekutuan.

Pasukan pendakwaan diketuai Pendakwa Raya ad hoc Datuk V Sithambaram kemudian menamatkan hujahan pada Jumaat lalu, dengan Hisyam Teh bertegas untuk tidak membuat sebarang hujahan.

Dengan keputusan yang diumumkan Tengku Maimun hari ini, Najib dihantar terus ke penjara bagi menjalani hukuman yang dijatuhi Mahkamah Tinggi pada Julai 2020 lalu.

Menurut beberapa peguam kanan, Najib masih boleh mengemukakan semakan hukuman itu, tetapi jaminan tidak dibenarkan, sekali gus dia kekal di penjara.


Ringgi susut 4.4070 satu dolar AS

Ringgit susut lagi hari ini (10 April 2023) setelah dolar Amerika Syarikat (AS) mencatatkan lantunan semula susulan data ekonomi yang kukuh di AS dan menjelang laporan inflasinya dijangka diumumkan pada pertengahan minggu ini.

Pada jam 6 petang, mata wang tempatan jatuh kepada 4.4070 berbanding satu dolar AS daripada kadar penutup Jumaat 4.3995/4035.

Pengarah Urusan SPI Asset Management, Stephen Innes berkata dolar AS diniagakan lebih kukuh pada Isnin, berdasarkan data senarai gaji bukan ladang (NFP) AS yang agak mantap.

Dilaporkan pada Jumaat lalu, NFP AS meningkat sebanyak 236,000 pekerjaan pada Mac, hampir mencecah anggaran pasaran iaitu pada paras 240,000.

“Oleh itu, hasil AS (bon) lebih tinggi sedikit dan ia menjejaskan sentimen ringgit.

“Minggu ini indeks harga pengguna (CPI) di Amerika Syarikat boleh mempengaruhi keputusan Rizab Persekutuan AS (Fed) untuk menaikkan pada mesyuarat 3 Mei, jadi saya fikir peniaga agak defensif menjelang cetakan inflasi yang penting itu,” katanya menurut laporan Bernama.

Sementara itu, Ketua Ahli Ekonomi Bank Muamalat Malaysia Bhd, Mohd Afzanizam Abdul Rashid, berkata ringgit bergerak dalam jajaran kecil hari ini, berlegar sekitar RM4.402 hingga RM4.411 berbanding dolar AS dan kebanyakannya lemah berbanding mata wang utama.

Beliau juga berkata, dolar Singapura pula telah menokok berbanding dolar AS selepas Penguasa Kewangan Singapura (MAS) mungkin akan mengetatkan dasar monetarinya dengan membenarkan peningkatan selanjutnya terhadap Kadar Pertukaran Efektif nominal Dolar Singapura (SGDNEER) pada 14 April.

Ringgit diniagakan kebanyakannya rendah berbanding sekumpulan mata wang utama.

Ia lemah berbanding euro kepada 4.8063/8117 daripada 4.8016/8060 dan jatuh berbanding pound Britain kepada 5.4801/4863 daripada 5.4730/4780 sebelumnya, namun meningkat berbanding yen Jepun kepada 3.3346/3386 daripada 3.3411/3443.

Ringgit juga diniagakan kebanyakannya lebih rendah berbanding mata wang ASEAN.

Ia kurang bermaya berbanding euro pada 8.10/8.11 daripada 8.08/8.09 sebelum ini dan menyusut berbanding dolar Singapura kepada 3.3158/3200 daripada 3.3079/3114.

Ringgit juga merosot berbanding rupiah Indonesia pada 295.70/296.10 daripada 295.00/295.30 tetapi naik berbanding baht Thailand kepada 12.8338/8547 daripada 12.9090/9279 sebelum ini.


PMX umum peruntukan tambahan RM3O juta kepada sekolah Tamil

Peruntukan tambahan sebanyak RM30 juta akan disalurkan kerajaan campuran kepada Sekolah Jenis Kebangsaan Tamil (SJKT), umum Datuk Seri Anwar Ibrahim.

Perdana Menteri (PMX) berkata peruntukan tambahan daripada kerajaan kepada SJKT itu bagi membiayai kerja baik pulih kemudahan dan urusan-urusan lain.

Daripada jumlah itu, Anwar, merangkap Menteri Kewangan berkata, sebanyak RM20 juta diperuntukkan kepada Sekolah Tamil di bawah kerajaan, manakala baki RM10 juta untuk membantu hal berkaitan perolehan tanah untuk pembinaan SJKT serta urusan berkaitan SJKT yang masih belum selesai.

Anwar mengumumkan perkara itu ketika berucap pada Majlis Hala Tuju Pembangunan Pendidikan dan Masa Depan Masyarakat India di Pusat Konvensyen Shah Alam (SACC) petang tadi.

Sehubungan itu, beliau mengarahkan menteri dan ketua setiausaha kementerian berkaitan supaya segera memulakan projek untuk membaiki dan menyelenggara kemudahan asas di sekolah yang terbabit.

Beliau berkata, keadaan bumbung dan tandas menjadi antara keutamaan untuk dibaiki dan diselenggara pada tahun ini.

“Bagi saya, isu pendidikan adalah isu besar dan sebab itulah kita letakkan Menteri Pendidikan (Fadhlina Sidek) dalam kalangan orang muda serta dinamik untuk angkat mutu pendidikan kita.

“Jadi dalam Belanjawan 2023, kita tambah peruntukan untuk Kementerian Pendidikan (KPM). Kita tambah satu lagi kategori penyelenggaraan baik pulih sekolah merangkumi SJKT, Sekolah Kebangsaan (SK).

“Dulu masa saya di Port Dickson (sebagai Ahli Parlimen), ada tandas di situ tak terurus, ada sekolah semua enam tandas rosak. Justeru, bagaimana nasib anak kita (di sekolah)? Kena fikir, ini adalah anak kita.

“Sebab itu saya kata sudah lulus (peruntukan) dan dalam setiap mesyuarat Kabinet, saya tanya sudah berjalan belum (projek) kerana (peruntukan) duit sudah dapat dilaksanakan.

“Ini termasuk majoriti di Sekolah Tamil. (Ketika di pejabat), saya cari hampir setiap daerah yang ada Sekolah Tamil, perlu dibaik pulih dan saya mula dengan tandas serta bumbung. Nak baik pulih semua cecah berbilion ringgit. Hal ini perlu diberikan tumpuan tahun ini,” katanya.

Antara yang hadir adalah Fadhlina dan Timbalannya, Lim Hui Ying; Pengerusi Jawatankuasa Khas Unit Transformasi Masyarakat India Malaysia (MITRA), R Ramanan, yang juga Ahli Parlimen Sungai Buloh; Presiden MIC, Tan Sri Vigneswaran dan bekas Ahli Parlimen Klang dari DAP, Charles Santiago.


Zahid usah ‘berkokok berderai-derai tetapi ekor bergelumang tahi’

Rupa-rupa Ahli Parlimen Bagan Datuk yang juga Presiden UMNO Datuk Seri Ahmad Zahid Hamidi sendiri tidak hadir pada sesi undian Dewan Rakyat semalam, 23 Mac 2022, bagi meluluskan perlanjutan penguatkuasaan Akta Kesalahan Keselamatan (Langkah-Langkah Khas) 2012 atau SOSMA, demi keamanan dan keselamatan negara.

Bila Zahid Hamidi mula bersuara susulan pertemuan Muhyiddin Yassin dengan Tun Dr Mahathir Mohamad dengan mengkritik Presiden Bersatu itu, maka jelaslah bahawa sebenarnya UMNO dan BN dalam keadaan cuak.

Zahid cukup takut jika kerjasama politik antara PN dengan parti pembangkang menjadi kenyataan.

Ini kerana Zahid tahu UMNO dan BN bakal tewas dalam PRU-15 nanti jika undi untuk pembangkang tidak terpecah.

Zahid sedar bahawa senario di PRN Melaka dan PRN Johor yang sebelum ini menguntungkan BN tidak akan berulang, jika usaha penyatuan yang digerakkan oleh Muhyiddin menjadi kenyataan.

Lebih menjadi mimpi ngeri buat Presiden UMNO itu ialah jika BN tewas dia tidak akan kembali berkuasa. Namun, bila Zahid menuduh Muhyiddin tidak berprinsip susulan pertemuan Presiden Bersatu itu dengan Tun Mahathir – ini kelakar.

‘Tubuh’ Zahid sendiri sebenarnya penuh dengan calar, parut serta ‘dosa politik’.

Zahid ini barangkali lupa agaknya bahawa Muhyiddin tidak salah untuk merintis kerjasama politik bagi berdepan PRU-15 kerana faktanya UMNO dan BN sendiri bermati-matian menolak PN.

Jadi kenapa Zahid perlu melenting jika benar sekalipun Muhyiddin mahu kembali jadi Perdana Menteri?

Muhyiddin bukan ada kes mahkamah seperti Zahid – yang tidak patut dan tidak boleh dibenarkan menjadi Perdana Menteri adalah orang yang ada kes mahkamah seperti yang berlaku pada Zahid sekarang.

Dalam hal ini sebenarnya, Zahid perlu malu dengan Muhyiddin. Muhyiddin tidak menafikan beliau bertemu Tun Mahathir dan Anwar serta ada berbincang dengan Shafie Apdal.

Sebaliknya, mengakui perkara itu demi merintis kerjasama – bukan untuk mengguling kerajaan tetapi bagi menghadapi PRU-15.

Berbeza dengan Zahid – walaupun tersebar audio perbualan telefon bersama gurunya – walaupun tular surat akuan bersumpah sokongannya untuk Anwar menjadi Perdana Menteri – Zahid tetap menafikan perkara tersebut.

Dia hanya mengakui perkara itu dalam mesyuarat tertutup bersama Naib Presiden UMNO Ismail Sabri Yaakob. Itu pun setelah didesak beberapa pemimpin dalam Majlis Tertinggi UMNO tetapi Zahid sampai sekarang tidak pernah membuat pengakuan terbuka bagi mengesahkan hal itu.

Sebab itu, bijak pandai Melayu selalu memberi nasihat sebelum mengata orang elok cermin diri dulu kerana ketika satu jari menuding kepada orang lain, empat lagi jari ‘menembak’ diri sendiri.

Lebih teruk, dibimbangi nanti orang melabelkan kita ibarat ayam jantan – berkokok berderai-derai tetapi ekor bergelumang tahi.

Mikail Firdaus
Penganalisis politik dan ekonomi

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


263 beg, jam tangan mewah Rosmah tiada kaitan 1MDB: Pembelaan

Mahkamah Tinggi Kuala Lumpur diberitahu, tiada jejak kewangan menunjukkan 263 buah beg tangan pelbagai jenama, 10 utas jam tangan mewah, 27 pasang kasut dan sebuah kenderaan pacuan empat roda yang disita oleh polis mempunyai kaitan dengan dana 1Malaysia Development Berhad (1MDB) yang diseleweng.

Peguam Iskandar Shah Ibrahim berhujah, pihak pendakwaan gagal membuktikan bahawa harta-harta yang disita daripada Datuk Seri Najib Razak dan lima individu lain dibeli hasil penyelewengan wang 1MDB.

Mahkamah sedang mendengar permohonan pihak pendakwaan untuk melucut hak barangan yang disita dari kediaman bekas Perdana Menteri, isteri dan 17 pihak lain, dua tahun lalu.

Pihak pendakwaan menamakan Najib, Datin Seri Rosmah Mansor dan anak mereka iaitu Riza Shahriz Abdul Aziz (anak tiri Najib), Nor Ashman Razak Mohd Najib dan Nooryana Najwa Mohd Najib sebagai responden pertama hingga kelima.

Selain itu, Mohd Kyizzad Mesran, Senijauhar Sdn Bhd, Aiman Ruslan, Yayasan Rakyat 1Malaysia, Yayasan Semesta; Yayasan Mustika Kasih; Rembulan Kembara Sdn Bhd, Goh Gaik Ewe (ibu

kepada Low Taek Jho), Roger dan isteri, Kee Kok Thiam, Tan Vern Tact dan Geh Choh Hun sebagai responden-responden.

Menurut Iskandar Shah, hasil siasatan menunjukkan sebahagian besar beg tangan berjenama yang disita itu merupakan hadiah namun pasukan siasatan gagal mengenal pasti beg mana yang dimaksudkan.

Menurut Iskandar Shah, Datin Seri Rosmah Mansor selaku responden kedua dalam afidavit menyatakan, daripada sejumlah 263 beg, 52 beg milik beliau yang dihadiahkan oleh individu tidak dikenali dan dikenali termasuk besan beliau.

“Beliau ketika itu merupakan isteri Perdana Menteri jadi tidak pelik untuknya menerima hadiah,” ujarnya.

Peguam itu turut menyatakan, tiada invois dan resit pembelian dikemukakan bagi membuktikan Rosmah dan anaknya Nooryana Najwa (responden kelima) menggunakan duit daripada akaun 1MDB.

Iskandar Shah turut berhujah, Nooryana Najwa dalam afidavitnya mengaku bahawa beg-beg berjenama yang dirampas itu merupakan pemberian termasuk barang hantaran ketika bertunang selain menerima wang hantaran sebanyak RM1.9 juta.

Hujahnya, responden kelima merupakan anak orang kenamaan dan isteri seorang usahawan selain mempunyai pendapatan sendiri.

Sementara itu, seorang lagi peguam Azamuddin Abdul Aziz berhujah, afidavit Nor Ashman Razak (responden keempat) menunjukkan empat utas jam tangan milik anak guamnya tiada kaitan dengan wang 1MDB.

Sebaliknya, menurut peguam bela, seutas jam tangan milik rakan responden keempat manakala tiga lagi adalah hadiah daripada kenalan, bukan diperolehi hasil daripada aktiviti haram seperti yang didakwa.

Hujah Azamuddin, sementara itu, enam jam tangan jenama Rolex yang dituntut oleh Riza Shahriz juga bukan diperolehi hasil daripada penyelewengan wang 1MDB.

Dalam pada itu, Nur Liyana M Zapawi yang mewakili Aiman (responden kelapan) berhujah, anak guamnya merupakan pemilik sah kenderaan Nissan X-Trail yang disita kerana ia dibeli menggunakan wang sendiri.

Perbicaraan di hadapan Hakim Mohamed Zaini Mazlan bersambung 18 Jun ini. – Utusan


Penjualan aiskrim vanila Haagen-Dazs ditarik balik dari pasaran

Penjualan aiskrim vanila jenama Haagen-Dazs ditarik balik dari pasaran sejak bulan lepas setelah dikesan mengandungi bahan karsinogenik Ethylene Oxide (ETO) melebihi tahap dibenarkan.

Ketua Pengarah Kesihatan Tan Sri Dr Noor Hisham Abdullah berkata sejak isu tersebut dilaporkan dan notifikasi diterima bulan lepas, pihak syarikat yang mengimport aiskrim berkenaan telah menarik balik produk terlibat di pasaran secara sukarela, lapor Bernama.

“Kementerian Kesihatan Malaysia (KKM) mengambil maklum mengenai isu penarikan balik produk aiskrim berjenama Haagen-Dazs dari pasaran Eropah kerana mengandungi bahan karsinogenik Ethylene Oxide (ETO) berdasarkan laporan notifikasi European Union Rapid Alerts Systems for Food and Feed (EURASAFF), ” katanya dalam kenyataan hari ini.

Beliau berkata notifikasi tersebut menyatakan terdapat penarikan balik produk aiskrim dari Perancis mengandungi ekstrak vanilla dari Madagascar yang dikesan mengandungi ETO melebihi tahap dibenarkan dan produk itu juga diedarkan ke beberapa negara termasuk Malaysia.

“Pemantauan berterusan juga dilaksanakan bagi memastikan produk terlibat tidak dipasarkan di negara ini,” katanya.

Bahan ETO adalah sebatian gas kimia bersifat karsinogenik dan sering digunakan bagi menjalankan fumigasi atau pewasapan untuk membunuh makhluk perosak seperti serangga.

Selain itu, ia juga digunakan sebagai bahan aktif dalam bahan pencuci tetapi tidak dibenarkan penggunaannya pada permukaan yang bersentuhan makanan.

Dr Noor Hihsham berkata KKM sentiasa peka dan prihatin terhadap perkara boleh mengancam kesihatan pengguna dan mereka yang ragu-ragu mengenai penjualan produk terlibat boleh menghubungi Pejabat Kesihatan Daerah terdekat.

Pengguna juga boleh menyalurkan pertanyaan melalui laman web http://moh.spab.gov.my atau laman facebook Bahagian Keselamatan dan Kualiti Makanan (BKKM) www.facebook.com/bkkmhq.


Veteran DAP gesa UMNO, PH berhenti cetus polemik politik

Pemimpin veteran DAP yang juga bekas Ahli Parlimen Kepong selama lapan penggal, Dr Tan Seng Giaw menggesa blok pembangkang dan sekutu mereka daripada kumpulan bekas Presiden UMNO Datuk Seri Ahmad Zahid Hamidi, berhenti daripada berebut kuasa pemerintahan negara.

Sebaliknya beliau berkata kedua-dua pihak sepatutnya memfokuskan kepada usaha memerangi Covid-19 dan masalah dihadapi rakyat sekarang ini kesan daripada pandemik itu.

Sempena sambutan Maal Hijrah, beliau berkata umat Islam sepatutnya mengajar rakyat Malaysia daripada kaum dan agama lain untuk mengenal pasti keutamaan mereka.

Memetik laporan MalaysiaNow beliau berkata:

“Awal Muharram mengajak kita untuk berbuat baik. Jadi lakukanlah perkara paling penting dulu, kesihatan rakyat.

“Soal perang dan berbalah parti ini, siapa nak jadi kerajaan, siapa nak jadi itu, siapa nak jadi ini, hentikanlah dulu.”

Seluruh dunia berdepan masalah Covid-10, katanya yang memberi contoh Amerika Syarikat sebuah negara maju turut terkesan dengan teruk akibat pandemik itu berbanding Malaysia.

“Soal siapa nak jadi kerajaan, perang-perang politik hentikanlah dulu. Fikir dan cari jalan macam mana nak selesai masalah kesihatan rakyat akibat penularan Covid-19,” katanya.

Tan Seng Giaw seorang doktor perubatan adalah antara bekas pemimpin DAP yang juga pernah menjadi Ahli Parlimen dan pada masa sama menjadi Ahli Dewan Undangan Negeri (Adun) Selangor.

Beliau adalah antara tokoh masyarakat Cina yang bukan sahaja fasih berbahasa Melayu sama seperti Profesor Emeritus Datuk Dr Teo Kok Seong, malah malah bekas wakil rakyat DAP itu juga pakar dalam tulisan khat Jawi.

Ulasan beliau hari ini hadir tatkala UMNO dan blok pembangkang terus berusaha menumbangkan kerajaan Perikatan Nasional (PN) pimpinan Tan Sri Muhyiddin Yassin.

Terbaharu kumpulan UMNO yang dipimpin bekas presidennya, Zahid mengutus surat kepada Yang di-Pertuan Agong mendakwa 14 Ahli Parlimen parti itu tidak menyokong Muhyiddin.

Ini diikuti PH yang juga mengutus surat kepada Agong setelah blok pembangkang itu gagal mendapat sokongan majoriti Ahli Parlimen lain yang menentang kerajaan Muhyiddin, untuk meletakkan Datuk Seri Anwar Ibrahim sebagai calon Perdana Menteri.

Anwar hanya mendapat sokongan PH, tetapi tidak memperoleh sokongan kumpulan Zahid dan Datuk Seri Najib Razak, serta parti-parti lain.


Penganalisis sanggah PMX buat perbandingan kenaikan OPR dengan Singapura

Tindakan Perdana Menteri (PMX) Datuk Seri Anwar Ibrahim membuat perbandingan kenaikan Kadar Dasar Semalaman (OPR) dengan negara republik, Singapura disanggah seorang penganalisis politik.

Anwar yang juga Menteri Kewangan di Dewan Rakyat hari ini menerangkan kenaikan OPR di Malaysia dengan membandingkan dengan keadaan di Singapura, bagaimanapun penganalisis Lee Sian See berkata sebaliknya kerana Singapura tidak menggunakan kaedah OPR dalam menentukan kadar faedah kepada rakyat negara itu.

“Singapura tidak dan tidak mempunyai OPR sejak 1981 (42 tahun lalu).

“Pihak Berkuasa Monetari Singapura (MAS) tidak mengawal sistem monetari dengan memantau kadar faedah. Sebaliknya, ia menguruskan kadar pertukaran dolar Singapura (SGD) berbanding sekumpulan mata wang perdagangan dengan rakan perdagangan dan pesaing utama Singapura,” katanya dalam satu kenyataan di Facebook.

Untuk rekod, MAS menggunakan Kadar Pertukaran Berkesan Nominal Dolar Singapura (S$NEER) dalam menentukan dasar monetari dan mengenal pasti saluran di mana kadar pertukaran memberi kesan kepada harga dalam ekonomi.

Ia berbeza dengan pendekatan monetari di Malaysia yang menggunakan OPR untuk menentukan sesuatu dasar monetari.

Terdahulu di Dewan Rakyat, Anwar berkata kenaikan OPR yang diumumkan oleh Bank Negara (BNM) sejak memegang kuasa di Putrajaya baharu sekali dan perlu diakui ia akan membantu mengukuhkan nilai mata wang.

“Baru sekali naik (OPR), ketimbang empat kali pada tahun lalu. Setakat saya boleh gesa, BNM harus teliti, bukan sahaja isu monetari tetapi fiskal dan keyakinan keseluruhannya.

“Kita juga harus terima kenyataan kenaikan OPR seperti di Singapura, akan membantu memperkukuh nilai mata wang,” katanya.

Pada 4 Mei, Jawatankuasa Dasar Monetari (MPC) BNM dalam mesyuaratnya membuat keputusan menaikkan kadar OPR.

Selain itu, kadar siling dan lantai koridor OPR turut dinaikkan, masing-masing kepada 3.25 peratus dan 2.75 peratus.

OPR dinaikkan empat kali berturut-turut sejak Mei, Julai, September dan November tahun lalu, dengan masing-masing meningkat sebanyak 25 mata asas kepada 2.75 peratus berbanding paras rekod terendah 1.75 peratus sebelumnya.


Idris sahkan gambar tular bertemu Anwar

Bekas Ahli Dewan Undangan Negeri (ADUN) Sungai Udang, Datuk Seri Idris Haron mengesahkan pertemuannya dan tiga lagi bekas ADUN yang menarik sokongan kepada kerajaan UMNO Melaka, dengan Pengerusi Pakatan Harapan (PH) Datuk Seri Anwar Ibrahim, baru-baru ini.

Ia susulan sekeping gambar yang tular di media sosial menunjukkan beliau bersama tiga lagi bekas ADUN yang menarik sokongan terhadap Ketua Menteri Melaka, Datuk Seri Sulaiman Md Ali, Isnin lalu, bertemu Ketua Pembangkang itu.

Tiga bekas ADUN yang hadir dalam pertemuan itu ialah Datuk Nor Azman Hassan (Pantai Kundor); Datuk Noor Effandi Ahmad (Telok Mas); dan Datuk Norhizam Hassan Baktee (Pengkalan Batu).

Berita Berkaitan: Tular gambar Anwar berkomplot dengan 4 ADUN Melaka, ada anak murid baharu?

Sebelum ini Idris dan Nor Azman adalah ADUN daripada UMNO tetapi dipecat setelah menarik sokongan kepada Sulaiman. Sementara Noor Effandi pula adalah bekas ADUN Bersatu, manakala Norhizam ADUN Bebas.

Turut hadir pada pertemuan dipercayai diadakan di sebuah hotel di Kota Laksamana, dua hari lalu itu ialah Pengerusi PH Melaka, yang juga bekas ADUN Bukit Katil, Adly Zahari.

Memetik laporan BH, Idris berkata ia adalah pertemuan biasa PH memperkenalkan empat ADUN yang sudah merubah kerajaan negeri.

“(Kami) minum malam, itu saja. Pertemuan itu tidak membincangkan hal mengenai tawaran menyertai PKR, tetapi lebih kepada sesi perkenalan dan berbicara hal ehwal politik semasa,” katanya.

Mengulas lanjut, bekas Ketua Menteri Melaka itu berkata, pada perjumpaan berkenaan, Anwar menasihatkan semua empat ADUN terbabit kekal bersabar dan menyerahkan segala-galanya kepada pihak mahkamah.

Katanya, Anwar turut menyatakan perjuangan yang dilakukan itu lebih kepada usaha menegakkan kebenaran dan mencegah kemungkaran, selain memperjuangkan keadilan sejagat.

“Saya memang pegang kepada prinsip itu, bahkan ketika dalam UMNO dulu pun saya berpegang kepada prinsip kesaksamaan sejagat. Prinsip itu sama, cuma mungkin kaedah metadologi itu lain sikit,” katanya.

4 Oktober lalu, keempat-empat bekas ADUN itu mengumumkan menarik sokongan terhadap kerajaan UMNO Melaka pimpinan Sulaiman setelah mendakwa ada campur tangan pihak lain dalam pentadbiran negeri itu yang lebih berkuasa daripada Ketua Menteri.

Idris sebelum ini mendakwa, Sulaiman tidak mampu membuat keputusan mengenai perkara penting dalam pentadbiran kerana terpaksa tunduk kepada kata putus Speaker DUN yang juga Pengerusi Badan Perhubungan UMNO Negeri, Datuk Seri Ab Rauf Yusoh.


Why do we need a racist candidate?

While the government so strongly objects to LGBT and everything related to it, it should also take the same stance towards racism.

Racism is something which has long existed among us, though many choose to deny it.

Though we are a multi-racial society, sadly there are still a number of racists living among us who must be weeded out.

With this in mind, I find it totally disgusting that the so-called “Unity” government would actually pick someone who is clearly a racist to stand as a candidate in the state elections.

It is sad that in today’s society and with so many Indian professionals here and around the world, someone can actually label us as “India estet”.

Just what does that mean? So what if in those days we toiled and worked hard in the estates. At least we made an honest living and earned each and every cent through our own hard work and sweat.

This kind of individual should not be recognised and by right, action should be taken against him by the political party concerned.

Instead, PKR regards him by naming him as a candidate in the state elections.

This is absolutely ridiculous and reflects very poorly on the party and its leaders.

As an Indian voter, I am utterly disgusted and urge all peace-loving Malaysians to totally reject such personalities.

These are nothing more than trouble-makers and should certainly not be a people’s representative.

Sellamdorai S.
Jalan Kelang Lama, Kuala Lumpur

* This is the opinion of the writer or publication and does not necessarily represent the views of Agenda Daily.


Pelitup muka berganda beri perlindungan 85.4 peratus: KP Kesihatan

Ketua Pengarah Kesihatan, Tan Sri Dr Noor Hisham Abdullah berkata pemakaian pelitup muka berganda dapat membantu menapis lebih banyak partikel berbanding satu pelitup muka kain.

Sementara keberkesanan perlindungannya pula mencapai 85.4 peratus.

Beliau berkata, Pusat Kawalan Penyakit (CDC) Amerika Syarikat (AS) dan pakar penyakit berjangkit AS, Dr Anthony Fauci telah melakukan pengesahan ke atas pemakaian pelitup muka berganda itu.

“Ia didapati membantu menapis lebih banyak partikel berbanding satu pelitup muka kain,” katanya dalam kenyataan hari ini sebagai mengulas galakan beliau semalam, supaya orang ramai memakai pelitup muka berganda jika berada di kawasan berisiko, termasuk hospital.

Semalam, beliau turut menggalakkan orang ramai untuk memakai ‘face sheild’ sebagai langkah pencegahan kendiri.

Mengulas lanjut, Dr Noor Hisham berkata dua kajian telah dijalankan oleh CDC dan mendapati pemakaian pelitup muka kain di atas pelitup muka perubatan dapat mengurangkan risiko terdedah kepada virus Covid-19

Beliau turut memuat naik gambar cara-cara pemakaian pelitup muka berganda itu di laman Twitternya, hari ini.

“Sememangnya pemakaian dua pelitup muka akan menjadikan pernafasan sedikit sukar, namun secara umumnya penggunaan pelitup muka perubatan (3-ply surgical mask) dengan pelitup muka kain dapat digunakan dengan baik oleh kebanyakan pengguna dan ianya tidak mengurangkan pembekalan oksigen kepada pemakai,” katanya.

Beliau juga menasihatkan orang ramai daripada mengelak memakai dua pelitup muka perubatan atau dua pelitup muka kain sebagai pelitup muka berganda.

“Pelitup muka N95 sepatutnya digunakan satu sahaja dan tidak dipasangkan dengan pelitup muka lain,” katanya.


Wanita didakwa buat hantaran gambar lucah di Twitter

Seorang wanita mengaku tidak bersalah di Mahkamah Sesyen Kuala Lumpur hari ini atas pertuduhan membuat penghantaran dengan memuat naik gambar lucah di akaun Twitter, tahun lepas.

Amira Nur Afiqah Agus Salim, 25, operator di sebuah syarikat perhotelan, selaku Orang Kena Saman (OKS) membuat pengakuan itu selepas pertuduhan terhadapnya dibacakan di hadapan Hakim Norhasniah Abdul Razak, lapor Bernama.

Ibu kepada seorang anak itu didakwa secara sedar membuat dan memulakan penghantaran komunikasi iaitu gambar lucah dengan niat untuk menyakitkan hati orang lain melalui akaun Twitter ‘@amiranafqh’ pada 7.27 malam, 19 Sept 2021.

Hantaran itu kemudian dilihat di sebuah premis di Sri Tioman 2, Jalan Melati di sini, pada 7.58 malam, pada tarikh sama.

Dia didakwa mengikut Seksyen 233 (1) (a) Akta Komunikasi dan Multimedia 1998 yang boleh dihukum mengikut Seksyen 233 (3) akta sama, yang membawa hukuman denda maksimum RM50,000 atau penjara hingga setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.

Pegawai Pendakwa Suruhanjaya Komunikasi dan Multimedia, Nur Nazhzilah Mohamad Hashim mencadangkan jaminan RM5,000 dengan seorang penjamin manakala peguam Adly Zulfadhly Zulkefly yang mewakili OKS memohon jaminan RM2,000 berikutan anak guamnya perlu menanggung seorang anak dan ibu bapanya.

“Suami kepada anak guam saya merupakan video editor bebas dan tidak mempunyai pendapatan tetap. Jaminan RM5,000 yang ditawarkan pihak pendakwaan tidak munasabah kerana anak guam saya tidak mampu untuk membayarnya atas faktor ekonomi,” kata peguam itu dan menambah pihaknya akan mengemukakan representasi.

Mahkamah membenarkan tertuduh diikat jamin RM3,000 dengan seorang penjamin dan perlu melaporkan diri di balai polis berhampiran sekali pada setiap bulan sehingga kes selesai dan menetapkan 9 Ogos ini untuk sebutan semula kes.


4,186 jawatan tetap diwujudkan di Kementerian Kesihatan tahun ini

Kabinet bersetuju sebanyak 4,186 jawatan tetap tambahan diwujudkan di Kementerian Kesihatan (KKM) pada tahun ini melibatkan pelantikan pegawai perubatan, pegawai pergigian dan pegawai farmasi, kata Menteri Kesihatan Khairy Jamaluddin.

Perjawatan itu melibatkan 3,586 pegawai perubatan, 300 pegawai pergigian dan 300 pegawai farmasi yang mana lantikannya akan dibuat bermula Jun depan, katanya dalam sidang media selepas mengadakan sesi dialog awam bersama Persatuan Perubatan Malaysia (MMA) di Putrajaya, hari ini.

Memetik Bernama, Khairy berkata Jemaah Menteri juga bersetuju agar sekurang-kurangnya 1,500 jawatan tetap pegawai perubatan, pegawai pergigian dan pegawai farmasi diwujudkan di KKM pada setiap tahun mulai tahun 2023 hingga 2025.

Jemaah Menteri juga bersetuju supaya sebanyak 800 jawatan tetap pakar perubatan dan 70 pakar pergigian diwujudkan di KKM setiap tahun mulai tahun 2023 bagi menampung keluaran pakar perubatan tetap di fasiliti kesihatan di bawah KKM, katanya.

“Melalui keputusan terbaharu ini, sekurang-kurangnya 8,686 perjawatan tetap tambahan melibatkan pegawai perubatan, pegawai pergigian dan pegawai farmasi akan diwujudkan sepanjang tempoh 2022 sehingga 2025,” katanya.

Sebagai tambahan, katanya 800 lagi lantikan tetap untuk pegawai perubatan dan 70 pegawai pergigian boleh dibuat pada setiap tahun bagi mengisi kekosongan yang ditinggalkan oleh pegawai perubatan yang akan dilantik menjadi pakar perubatan.

“Ini merupakan satu new deal atau tawaran baharu yang kita tawarkan kepada doktor junior supaya mereka boleh bersaing untuk mendapat peluang yang saksama bagi pelantikan ke jawatan tetap,” katanya.

Dalam tempoh 2016 sehingga akhir tahun 2021, sejumlah 1,118 orang pegawai perubatan, 1,019 pegawai pergigian dan 1,288 pegawai farmasi telah dilantik secara tetap.

Khairy berkata iklan bagi kesemua jawatan berkenaan akan dibuat pada bulan ini, dan ia terbuka kepada mereka yang telah tamat latihan siswazah, berdaftar penuh dengan Majlis Perubatan Malaysia, tiada kes tatatertib dan disahkan sihat untuk dilantik.

Mereka juga akan melalui tapisan awal dan pengambilan akan dibuat secara telus, adil tanpa pilih kasih dan prosesnya akan diteliti sebelum diumumkan oleh Ketua Pengarah Kesihatan Tan Sri Dr Noor Hisham Abdullah.

“Selepas itu mereka akan melalui proses temu duga yang kita mohon akan (untuk) dikendalikan oleh Suruhanjaya Perkhidmatan Awam (SPA). Kita masih menunggu jawapan SPA supaya ia boleh dibuat oleh badan bebas. Sekiranya mereka berjaya, SPA akan mengeluarkan surat tawaran lantikan pada bulan Jun,” katanya.

Khairy berkata Jemaah Menteri dimaklumkan bahawa soal perjawatan tetap merupakan soal keperluan KKM dan bukan soal doktor kontrak semata-mata.

“Kita perlukan lebih ramai pakar, doktor dan Perdana Menteri Datuk Seri Ismail Sabri Yaakob juga menyokong saranan KKM dan telah meluluskan permohonan ini, termasuk peruntukan tambahan yang diberi Kementerian Kewangan,” katanya.

Khairy berkata satu pelan hala tuju sedang dibangunkan oleh KKM bersama agensi dan kementerian berkaitan bagi mencari penyelesaian jangka masa pendek, sederhana dan panjang dalam kemelut berhubung pegawai lantikan kontrak itu.

Antara kandungan pelan hala tuju itu termasuklah menubuhkan Jawatankuasa Teknikal Sarjana Muda Perubatan (SMP) dan Sarjana Muda Pembedahan Pergigian (SMPP) bagi mengoptimumkan kapasiti penawaran program dan mengawal kualiti siswazah.

Ia juga untuk menilai dan mengemas kini senarai Jadual Kedua Akta Perubatan 1971, melaksanakan Peperiksaan Kelayakan Profesional bagi menangani isu kualiti dan kompetensi siswazah dan memperkukuhkan Program Pengajian Kepakaran Kebangsaan, katanya.


Jamal kecewa lihat Noh berada atas pentas politik bersama PN

Kekecewaan diluahkan Ketua UMNO Bahagian Sungai Besar, Datuk Seri Jamal Md Yunos selepas melihat bekas pemimpin mereka, Tan Sri Noh Omar duduk sepentas bersama dengan Perikatan Nasional (PN) baru-baru ini.

Jamal yang juga Ahli Jawatankuasa UMNO Selangor itu berkata tindakan Noh yang berkempen bersama PN dan kini menjadi seteru kepada bekas partinya agak mengecewakan kerana banyak jasanya sebelum ini.

“Itu hak beliau tetapi sebagai orang yang banyak menikmati hasil daripada UMNO, akhirnya berada di pentas lawan, itu saya sangat kecewa.

“Saya sangat menghormati Noh. Saya tak nafi jasa dia kepada UMNO, saya cuma ingin menasihati bekas bos saya dulu supaya berjiwa besar,” katanya dipetik laporan FMT.

Noh dipecat UMNO pada Januari atas alasan melanggar disiplin parti sewaktu Pilihan Raya Umum Ke-15 (PRU-15) lalu.

Terdahulu, Noh muncul bersama pemimpin PN dalam program Jelajah Selangor Baharu yang diadakan di Tanjung Karang baru-baru ini.

Dalam ucapannya sebelum ini, Noh dilapor mahu memastikan Parlimen Tanjong Karang sebagai kubu kuat PN sekali gus membantu kemenangan blok itu pada Pilihan Raya Negeri (PRN) Selangor.

Katanya, beliau mahu memastikan rakyat menyokong PN sama seperti usaha yang pernah dilakukannya lebih 30 tahun lalu dalam membangunkan Barisan Nasional (BN) di Parlimen itu.

Untuk rekod, Noh menyandang kerusi Parlimen Tanjong Karang selama enam penggal sejak 1995.


Bajet Mini 2023 lebih RM107.71 bilion lulus tanpa perbahasan

Dewan Rakyat hari ini (Selasa, 20 Disember 2022) sebulat suara meluluskan Bajet Mini 2023 dan Rang Undang-Undang (RUU) Kumpulan Wang Disatukan (Perbelanjaan Masuk Akaun) 2022 yang dibentangkan Datuk Seri Anwar Ibrahim.

Keputusan itu dimaklumkan Yang Dipertua Dewan Rakyat Datuk Johari Abdul selepas tiada perbahasan bagi kedua-dua usul yang dibentangkan Perdana Menteri pada sidang pertama Parlimen ke-15.

Terdahulu, Anwar yang juga Menteri Kewangan membentangkan bajet berkenaan bagi tujuan perbelanjaan perkhidmatan, membabitkan RM107.71 bilion.

Beliau membentangkan peruntukan itu di bawah Akta Kumpulan Wang Disatukan (Perbelanjaan Masuk Akaun) 2022 yang akan mula berkuat kuasa pada 1 Januari depan.

Bajet Mini akan berkuat kuasa hingga Bajet 2023 dibentang dan lulus di Parlimen selepas ini.

Susulan RUU Perbekalan 2023 tidak dapat diluluskan sebelum 1 Januari depan, peruntukan perlu dikeluarkan bagi perbelanjaan untuk tahun 2023 bagi tempoh 1 Januari hingga tarikh RUU Perbekalan 2023 menjadi undang-undang dan mula berkuat kuasa.

Dalam pada itu, Anwar menerusi Seksyen 4 Akta Kumpulan Wang Pembangunan 1996 mencadangkan dana bernilai RM55,959,213,200 dikeluarkan daripada Kumpulan Wang Pembangunan bagi tahun 2023 untuk perbelanjaan segera.

Beliau yang juga Ahli Parlimen Tambun berkata, perbelanjaan segera itu bagi maksud yang dinyatakan dalam penyata sementara, dibentangkan sebagai Kertas Perintah 54 Tahun 2022.

“Jumlah wang berkenaan dalam ruang tiga dan empat penyata itu bertentangan dengan maksud yang dinyatakan dalam ruang satu penyata ini adalah diuntukkan bagi perbelanjaan sementara menunggu Anggaran Perbelanjaan Pembangunan Tahun 2023 diluluskan,” katanya.


KPM teliti garis panduan pemilihan penceramah di sekolah: Radzi

Kementerian Pendidikan (KPM) akan memperincikan garis panduan berkaitan pemilihan penceramah untuk program di sekolah termasuk ceramah motivasi, kata Menteri Kanan Pendidikan Datuk Dr Radzi Jidin.

Bercakap kepada media selepas menghadiri Majlis Transformasi Pendidikan: Infrastruktur Pendidikan yang Selamat dan Kondusif di sini hari ini, Radzi berkata antara perkara yang akan diperhalusi adalah berkaitan kebebasan pihak sekolah memilih sendiri penceramah luar, menurut laporan Bernama.

“Berkaitan dengan (program) motivasi di sekolah, kenapa kita tak bagi sekolah autonomi dalam perkara tertentu. Kalau kita tak pantau, ada lebih 10,000 sekolah dan kita akan dapati nanti macam-macam pendekatan digunakan sekolah untuk program motivasi.

“Kalau kita perincikan semua benda nanti, kata semua kementerian nak kawal, kenapa tak bagi autonomi kepada sekolah? Inilah cabaran yang kita hadapi,” katanya mengulas mengenai kes amang seksual yang dilaporkan baru-baru ini membabitkan seorang penceramah bebas yang juga bertaraf selebriti.

Selebriti lelaki itu yang telah ditahan polis Khamis lepas di Selangor, dipercayai berkenalan dengan mangsa dalam program motivasi di sekolah. Sehingga kini, terdapat enam laporan polis telah dibuat terhadap penceramah bebas yang direman enam hari sehingga 14 Sept ini.

Radzi berkata sehingga garis panduan khusus dibangunkan kelak, garis panduan dan pekeliling sedia ada akan terus dikuatkuasakan dan terpakai.

“Sekarang ini garis panduan sedia ada terpakai sehingga kita membuat garis panduan atau pekeliling yang berikutnya dan dalam isu ini, kita mahu capai keseimbangan yang sebenar dalam setiap perkara ini dan kita perlu melakukan penelitian terlebih dahulu sebelum kita putuskan sesuatu,” katanya.

Radzi berkata KPM memandang serius isu berkenaan dan dalam masa yang sama mahu memastikan sekolah merupakan tempat yang selamat untuk pelajar.

“Sekolah semua berniat baik, ingin dapatkan penceramah-penceramah dari pelbagai konteks untuk beri motivasi kepada murid-murid ini tapi kadang-kadang berlaku kes tertentu seperti yang dibangkitkan,” katanya.